Legasi Nyonya Tan Menepati Ramalan Bergelar Juara Dondang Sayang 2022

Melaka – Menyambung perjuangan Tokoh Seni Dondang Sayang, Nyonya Tan Abdullah, anakanda Allahyarhamah, iaitu Hairul Asraf Abu Hussain dan Hidayu Murni Abu Hussain yang dikenali sebagai kumpulan Legasi Nyonya Tan, menepati ramalan muncul sebagai Juara Pertandingan Akhir Dondang Sayang Negeri Melaka. Dua beradik ini membawa pulang hadiah wang tunai sebanyak RM6000, trofi dan sijil penghargaan pada pertandingan akhir yang berlangsung di Auditorium Panggung Sari, Kompleks Jabatan Kebudayaan dan Keseniaan Negara (JKKN), Ayer Keroh, Melaka semalam.

Pertandingan Dondang Sayang Negeri Melaka ini dianjurkan oleh MELAKAfm dan pasukan penerbitan RTM dengan kerjasama rakan strategik seperti Kerajaan Negeri Melaka, Majlis Bandaraya Melaka Bersejarah (MBMB), JKKN Melaka, dan Perbadanan Kemajuan Kraftangan Malaysia. Turut bekerjasama dalam menjayakan pertandingan ini adalah radio Klasik FM dan Nasional FM, Dataran Pahlawan Melaka Shopping Mall, Hotel Seri Malaysia dan Hotel Kobemas Melaka.

Seramai empat pasangan telah bertanding bagi merebut kejuaraan. Naib Juara dimenangi kumpulan Ear Mon yang dibarisi Hamir Haziq Haminorddin dan Siti Nadia Zaini dengan membawa pulang hadiah wang tunai berjumlah RM5000, trofi dan sijil penghargaan. Tempat ketiga dimiliki kumpulan Detaq yang diwakili Yasser Fikri Abu dan Shaidatul Nadira Shaharum dengan menerima hadiah wang tunai sebanyak RM3000 beserta trofi dan sijil penghargaan. Manakala kumpulan Nada Irama yang dibarisi Syaimaa Salleh dan Norsharfarina Mohd Fahmi dinobatkan sebagai pemenang tempat keempat dengan membawa pulang hadiah wang tunai berjumlah RM2000, trofi dan sijil penghargaan.

Keputusan pertandingan dibuat oleh barisan juri berpengalaman yang diketuai Encik Mohd Rusmadi Mohd Ramli, Pemuzik Kanan dan Pembimbing Orkestra RTM; Datuk Mohd Baharim Md. Sharip, Tokoh Dondang Sayang dan Tokoh Warisan Orang Hidup (WAKOH); Syed Indra Syed Omar (Siso), penulis lirik, karyawan seni dan penyanyi; Encik Muhamad Syukor Ibrahim, Dekan Fakulti Muzik ASWARA dan Puan Norliza Md Yamin, Tokoh Penggerak Budaya Negeri Melaka.

Hadiah pertandingan disampaikan oleh Exco Perpaduan, Penerangan, Sumber Manusia dan Hal Ehwal Pengguna Melaka, Tuan Ngwe Hee Sem yang mewakili Yang Amat Berhormat Ketua Menteri Melaka.

Pertandingan Akhir Dondang Sayang Negeri Melaka ini dikendalikan oleh DJ Fazz dan Aril Pilus sebagai pengacara. Antara artis undangan yang membuat persembahan ialah Ramlah Ram, Liza Hanim dan Haziq Rosebi. Siaran langsung acara ini ditayangkan pada saluran televisyen TV2 dan laman Facebook rasmi MELAKAfm.

Dondang Sayang adalah sejenis nyanyian yang popular dalam kalangan masyarakat Melayu dan Cina Peranakan di Melaka. Dondang bermaksud nyanyian, manakala Dondang Sayang membawa maksud nyanyian mengulit kasih.

Melabuhkan tirai pertandingan, program seni budaya ini telah menarik perhatian pelbagai lapisan masyarakat untuk mengenali khazanah warisan Melaka sama ada yang menonton secara langsung atau menerusi kaca televisyen. Semoga program sebegini dapat diteruskan pada masa akan datang untuk melestarikan pergerakan seni budaya dan persembahan.

Turut hadir menyerikan majlis ialah tetamu kehormat seperti Dato’ Haji Che Roslan Che Daud, Ketua Pengarah Penyiaran Malaysia; Tuan Haji Mesran Mohd Yusop, Ketua Pengarah JKKN; Puan Nor’ain Haji Bakir, Pengarah Bahagian Program Radio; Encik Mohd Yusni Mohamed Ali, Pengarah Jabatan Penyiaran Melaka dan Cik Ezlina Alias, Pengarah JKKN Melaka.


“Penang Exchange 2022: Dondang Sayang Soireé“ Meraikan Kepelbagaian Budaya Malaysia

Untuk mendapatkan maklumat terkini, ikuti kami melalui Telegram

Georgetown – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah Khalil diiringi anakanda-anakanda baginda berdua, iaitu Yang Amat Mulia (YAM) Sharifah Khatreena Nuraniah dan YAM Sharifah Farah Adriana berkenan menghadiri Penang Exchange 2022: Dondang Sayang Soireé yang diadakan di Pinang Peranakan Mansion, Georgetown, Pulau Pinang.

Dalam majlis tersebut, Tuanku Raja Muda dan Tuanku Raja Puan Muda mengurniakan anugerah berupa trofi dan sijil kepada tujuh orang pengiat kraf di Pulau Pinang. Mereka ialah Haja Mohidien Mohd Sharif (songkok), Tong Poh Keng @ Madam Lilian Tong (kasut manik), Anuar Sha’ari (replika feri), Dr. Shamsu Mohamad (pasu hiasan dan bekas lilin), Khairiyah Ghazali (kebaya nyonya dan sarung bantal), Lee Tiek Chye (ukiran papan tanda tradisional) dan Che Mat Jusoh (pembuat/pemain alat muzik).

Para tetamu wanita hadir dengan memakai busana tradisional masyarakat peranakan. Majlis dimulakan dengan persembahan pembukaan menerusi tarian Dondang Sayang. Di samping itu, para tetamu dihiburkan dengan persembahan daripada selebriti Arja Lee dan Farhan Azizan serta pengacara dan pelawak popular kelahiran Perlis, iaitu Dee.

Pertunjukan fesyen istimewa “Koleksi Khatreena” oleh YAM Sharifah Khatreena Nuraniah di Kuala Lumpur Fashion Week (KLFW) 2022 baru-baru ini turut diperagakan dalam majlis tersebut.

Pertubuhan Kraf Malaysia (MCC) selaku penganjur program Penang Exchange 2022 menyasarkan golongan artisan yang terkesan akibat pandemik global COVID-19 serta merancang untuk mengembangkan lagi program tersebut ke peringkat antarabangsa.

“Sambutan masyarakat terhadap Kelantan Exchange 2020 & 2021 yang memberangsangkan pada dua tahun yang lalu menyakinkan pihaknya untuk menjadikan program ini sebagai satu produk tahunan eksklusif MCC yang mengetengahkan para artisan untuk terus berkarya dan mempromosikan hasil kraf serta seni kebudayaan ke peringkat antarabangsa dengan pakej yang lebih inklusif,” ujar Presiden MCC, Nik Faiz Nik M. Amin.

Beliau turut berkata, konsep tersebut diharap akan dapat memberi nafas baharu dan sokongan padu kepada golongan artisan untuk terus memperkasa, memelihara dan mengetengahkan khazanah seni, kraf dan budaya negara ke persada dunia.

Turut hadir bagi memeriahkan majlis ialah Pengarah Tourism Malaysia (Wilayah Utara), Shahrul Amal Sabil Ahmad.


Bahasa Melayu Perlu Bersepadu dengan Teknologi Digital

BANGI − Perkembangan teknologi maklumat telah meledakkan perubahan yang drastik terhadap kehidupan manusia yang turut mencakupi isu semasa. Antara sumbangan besar teknologi maklumat termasuklah dalam pemprosesan data dan penggunaan data komputer serta perisiannya yang dapat mengubah, menyimpan, melindungi, memindahkan, memproses serta mendapatkan maklumat tanpa batasan waktu dan tempat.

Penerbitan bahan berbahasa Melayu juga kini banyak dihasilkan dalam bentuk digital walaupun bentuk bercetak atau konvensional masih tetap diperlukan. Buku dan majalah digital kini mendapat tempat dalam kalangan masyarakat kerana sifatnya yang lebih praktis dan mudah dicapai serta diakses.

Kemunculan fasa pemodenan teknologi digital turut mempengaruhi perkembangan penggunaan bahasa Melayu dalam masyarakat. Contohnya, penggunaan bahasa Melayu dalam SMS, Facebook, WhatsApp, Telegram, Instagram dan ruang media sosial lain yang sedikit banyak menjejaskan mutu bahasa Melayu yang betul dan baku. Bentuk bahasa Melayu formal nampaknya banyak diatasi oleh penggunaan bahasa Melayu “basahan” yang kini banyak dihadapi dalam perkembangan teknologi maklumat.

Hakikatnya dikhuatiri bahawa ancaman teknologi digital terhadap kedaulatan bahasa Melayu (penggunaan bahasa asing atau bahasa yang bercampur baur telah mengatasi penggunaan bahasa Melayu). Namun begitu, isu ini perlu ditangani dengan proaktif dan secara positif kerana tiada kuasa khas untuk menghalang penggunaan bahasa oleh masyarakat. Oleh itu, masyarakat harus memanfaatkan pelbagai ruang media sosial yang ada pada masa ini dengan mengimbangi penggunaan bahasa Melayu secara betul dan tertib. Bahasa Melayu juga perlu bersepadu dengan teknologi bagi mendaulatkan bahasa Melayu sebagai bahasa ilmu.

Sehubungan dengan itu, Dewan Bahasa dan Pustaka (DBP) melalui Bahagian Peristilahan dan Leksikologi dengan kerjasama Persatuan Linguistik Malaysia (PLM) telah menganjurkan Kolokium Teknologi dan Aplikasi Bahasa yang bersempena dengan Dekad Bahasa Kebangsaan 2021 (peringkat pertubuhan bukan kerajaan).

Kolokium ini diadakan untuk menghimpunkan sepasukan sarjana bagi memahami dan membincangkan revolusi teknologi maklumat, sama ada memperkasakan atau memusnahkan sesuatu bahasa, memperoleh maklumat tentang kaedah untuk memartabatkan bahasa Melayu dalam era revolusi maklumat dan memberikan pendedahan kepada masyarakat tentang perkembangan bahasa Melayu pada era kini dalam bidang teknologi. Di samping itu, kolokium ini juga dirancang atas sebab rasa kecintaan terhadap bahasa dan sastera kebangsaan, pemerkasaan budaya, serta pemartabatan tulisan Jawi, khususnya dalam kalangan generasi muda.

Semoga program ini dapat meningkatkan rasa kecintaan, kemegahan dan kebanggaan terhadap bahasa Melayu sebagai bahasa kebangsaan, bahasa ilmu dan bahasa rasmi negara, selain dapat mengukuhkan jalinan kerjasama antara DBP dengan PLM dalam program kebahasaan dan kesusasteraan serta dapat memupuk jati diri dan citra bangsa Malaysia melalui bahasa dan sastera kebangsaan.

“Bahasa Melayu sebagai bahasa ilmu perlu dipersiapkan dengan segala keperluannya agar mampu menggalas tanggungjawab sebagai bahasa ilmu khususnya ilmu peringkat tinggi. Selain itu, bahasa Melayu sebagai bahasa ilmu juga perlu didaulatkan melalui penggunaan teknologi yang luas, bukan sekadar didaulatkan dalam konteks penjelmaan, manifestasi ataupun perasaan yang meskipun penting tetapi mesti dibantu dengan pengisian dalam bentuk yang tampak atau ketara khususnya dalam bentuk penerbitan digital atau elektronik.”

Demikianlah antara penerangan menarik oleh Profesor Datuk Seri Dr. Haji Awang Sariyan, iaitu Pengerusi Lembaga Pengelola DBP, selaku Pengarah Institut Alam dan Tamadun Melayu, Universiti Kebangsaan Malaysia, ketika merasmikan  Kolokium Teknologi dan Aplikasi Bahasa: Bahasa Melayu dalam Era Teknologi Digital menerusi Studio Siaran Langsung Media Sosial DBP menerusi aplikasi Zoom pada pukul 9.00 pagi tadi.

Sementara itu, ucap utama kolokium tersebut pula telah disempurnakan oleh Profesor Dr. Mohd Juzaiddin Ab Aziz daripada Fakulti Teknologi dan Sains Maklumat, Universiti Kebangsaan Malaysia (UKM) dengan judul “Pemprosesan Bahasa dalam Era Digital: Masa untuk Menyemai benih atau Menuai Hasil?”

Panel lain yang turut serta menjayakan program ialah Dr. Mohammad Alinor Abdul Kadir, Penyelidik Bersekutu Pusat dialog Peradaban, Universiti Malaya; Dr. Suhailan Safei (Pensyarah Kanan), Universiti Sultan Zainal Abidin; Dr. Tan Tien Ping (Pensyarah Kanan), Universiti Sains Malaysia (USM); Encik Mohd Fadzli Tajuid (Ketua Bahagian Peristilahan dan Leksikologi), DBP; Tuan Haji Kamaruzaman Jahidin, Exco Persatuan Animasi Malaysia (Biro Teknologi), Persatuan Animasi Malaysia; YBhg. Profesor Dr. Nor Hashimah Jalaluddin, selaku Profesor UKM; Profesor Madya Ts. Dr. Fatma Susilawati Mohamad, Timbalan Pengarah Institut Penyelidikan Produk dan Ketamadunan Melayu Islam (INSPIRE), Universiti Sultan Zainal Abidin; YBhg. Prof. Madya Ts. Dr. Azman Ta’a, Profesor Madya dari Universiti Utara Malaysia; Profesor Madya Ts. Dr. Ramzah Dambul, Timbalan  Naib Canselor (Penyelidikan dan Inovasi), Universiti Malaysia Sabah; Profesor Madya Dr. Azizol Abdullah, Profesor Madya dari Universiti Putra Malaysia dan Puan Salina Ibrahim (Zack Kirana), iaitu pempengaruh bahasa Melayu.


Sejarah Melaka Menjulang Keagungan Empayar Melaka

Untuk mendapatkan maklumat terkini, ikuti kami melalui Telegram

Bandar Melaka – Dialog Persuratan Selatan: Membaca Sejarah Menjejak Ibrah sempena Pesta Buku Melaka telah berlangsung pada 2 Oktober 2022 (Ahad), pukul 2.00 petang hingga 3.30 petang di The Shore Shopping Gallery, Pengkalan Rama, Melaka.

Dialog yang bertujuan untuk mengupas buku Sejarah Melaka (Edisi Semakan) yang ditulis oleh Buyong Adil dengan mempunyai 106 halaman menampilkan barisan panel yang terdiri daripada Profesor Madya Dr. Mohd Samsudin, Pengerusi Pusat Kajian Sejarah, Politik dan Hubungan Antarabangsa Fakulti Sains Sosial dan Kemanusiaan, Universiti Kebangsaan Malaysia (UKM) dan Muhammad Faiq Shaf’ii, usahawan dan penulis bebas dalam bidang geopolitik dan pertahanan. Manakala Hafiz Latiff pula berperanan selaku moderator.

Menurut Profesor Madya Dr. Mohd Samsudin, buku Sejarah Melaka hasil karya Allahyarham Buyong Adil mempunyai asas penulisan sejarah ringkas dan disusun mengikut negeri-negeri di negara ini. Justeru, buku tersebut amat bagus untuk dijadikan panduan dan rujukan sebagai permulaan pengenalan mengenai sejarah negeri, terutamanya kepada kanak-kanak yang berada pada peringkat sekolah rendah.

“Buku Sejarah Melaka hasil karangan Allahyarham Cikgu Buyong (Buyong Adil) ini sangat baik kerana bahasa yang digunakan amat mudah untuk difahami oleh kanak-kanak.

Sehubungan dengan itu, saya mencadangkan agar Dewan Bahasa dan Pustaka (DBP) dapat menjelajah di setiap negeri bagi mempromosikan buku ini kerana buku ini mempunyai kisah setiap komponen negeri di Malaysia termasuklah Sabah dan Sarawak. Hal ini secara tidak langsung membawa DBP mendekati masyarakat,” ujar Profesor Madya Dr. Mohd.

Tambah beliau lagi, penganjuran program jelajah untuk memperkenalkan keagungan buku Sejarah Melaka dengan kerjasama pihak jabatan pendidikan negeri atau perpustakaan awam negeri dapat menarik minat masyarakat untuk membaca dan mengetahui tentang sejarah awal negeri mereka.

Sementara itu, Faiq Shaf’ii pula berkata, buku Sejarah Melaka turut mengisahkan tentang sejarah Kerajaan Melayu secara lengkap serta sejarah Kesultanan Melaka sejak mula diasaskan oleh Parameswara sehinggalah Melaka jatuh ke tangan Portugis pada tahun 1511.

“Segala peristiwa penting yang berlaku dalam masa lebih satu abad terakam dalam sejarah kerajaan Melayu yang teragung ini. Di samping itu, buku ini turut mencatatkan sejarah Melaka yang diperintah oleh sultan yang pertama sehingga sultan yang keenam, iaitu pemerintahan Parameswara, Sultan Megat Iskandar Syah, Seri Maharaja (Raja Tengah) atau Sultan Muhammad Syah, Sultan Abu Syahid, Sultan Mudzaffar Syah dan Sultan Mansur Syah,” kata Faiq Shaf’ii.

Turut hadir memeriahkan majlis dialog yang berlangsung ialah Pengarah DBP Wilayah Selatan, Mohd Riduwan Wahab.


Kesenian Ghazal Perlu Diselamatkan

Pulau Pinang – Bersempena dengan penganjuran Festival Ghazal Malaysia 2022 pada 1 hingga 2 Oktober 2022 yang lalu, telah berlangsungnya program Bual Bicara Ghazal Malaysia yang berlangsung di Dewan Sri Pinang, Pulau Pinang. Program tersebut membincangkan perkembangan ghazal pada masa ini sebagai warisan seni persembahan muzik Melayu tradisional dan pembentukan genre “Ghazal Malaysia“.

Panel yang terlibat dalam program tersebut ialah Dato’ Dr. Sohaimi Abdul Aziz, Presiden Persatuan Karyawan Pulau Pinang merangkap Pengerusi Festival Ghazal Malaysia 2022 dan Mohd Rozaidy Shukry, Naib Pengerusi Persatuan Ghazal Johor Malaysia. Program bual bicara ini dikendalikan oleh Profesor Madya Dr. A. S. Hardy Shafii sebagai moderator. Program bual bicara yang berlangsung selama dua jam itu dibahagikan kepada tiga segmen, iaitu membicarakan tentang Ghazal Parti, seterusnya pengenalan Ghazal Johor Malaysia, dan akhir sekali sesi soal jawab.

Menurut Dato’ Dr. Sohaimi, pada realitinya, ghazal sememangnya wajar dikaitkan sebagai seni muzik yang lama, memandangkan seni muzik tradisional ini memiliki sejarah yang cukup lama. Ghazal dipercayai wujud pada tahun ketujuh Masihi yang berasal dari Timur Tengah, seterusnya berkembang ke Iran dan Asia Selatan disebabkan oleh aktiviti perdagangan dan penaklukan.

“Ghazal yang asal ialah ‘puisi nasib’, iaitu puisi tentang kesedihan. Hal ini disebabkan oleh orang Arab pada waktu dahulu sering mengembara dan perlu meninggalkan keluarga dalam tempoh yang lama. Puisi ini bertujuan untuk mengenang orang yang ditinggalkan,“ kata Dato’ Dr. Sohaimi.

Tambah beliau, setibanya ghazal di Tanah Melayu, bentuk muziknya berpecah kepada dua aliran, iaitu di Selatan Semenanjung yang mendapat pengaruh dari India, dan di Utara yang mendapat pengaruh dari Timur Tengah. Ghazal di Utara Semenanjung kemudiannya berevolusi dengan melibatkan himpunan pemuzik, penari, pelawak, penyanyi dan penonton di atas pentas sehingga akhirnya dikenali sebagai Ghazal Parti.

“Ghazal Parti yang dahulunya sangat terkenal di Pulau Pinang, kini semakin malap disebabkan oleh tiada mekanisme untuk mempertahankannya. Kepudaran ini disebabkan oleh ketiadaan pelapis dan dana untuk mempromosikannya. Hal ini berbeza pula dengan Ghazal Melayu Johor yang mendapat sokongan daripada pelbagai pihak, dan membuatkannya lebih menonjol berbanding dengan Ghazal Parti,“ kata Dato’ Dr. Sohaimi.

Mohd Rozaidy, yang juga merupakan penggiat Ghazal Melayu Johor, berasa bersyukur kerana terdapat banyak sokongan, terutamanya daripada pihak Istana Johor, dalam setiap kegiatan ghazal di negeri itu. Hal ini secara tidak langsung menjadikan Ghazal Melayu Johor kekal diingati dan diminati oleh pelbagai lapisan masyarakat di Johor.

“Para pembesar Johor terdahulu mewajibkan orang kampung untuk belajar dan bermain ghazal. Bahkan, sejak tahun 1940-an, pertandingan ghazal sering diadakan untuk mencungkil bakat baharu. Ghazal Melayu Johor juga memiliki silibus yang dicipta oleh Pak Lomak. Namun begitu, pada tahun 1960-an, Ghazal Melayu Johor mengalami zaman kejatuhan apabila semakin dilupakan, sebelum diselamatkan oleh Yayasan Warisan Johor,“ kata Mohd Rozaidy.

Kira-kira 50 orang tetamu yang hadir menyaksikan program Bual Bicara Festival Malaysia yang terdiri daripada para penggiat ghazal, penyelidik, ahli akademi dan pelajar.


Persenjataan Alam Melayu Bukti Kearifan Tempatan Unggul

Untuk mendapatkan maklumat terkini, ikuti kami melalui Telegram

Kuala Lumpur – “Kebanggaan kita akan kewujudan puluhan ribu manuskrip lama tidak patut terbatas hanya pada rasa kebanggaan akan jumlah tersebut sahaja, di mana warisan itu telah bertebaran di seluruh dunia. Kebanggaan itu hanya menimbulkan satu nostalgia tetapi kurang bererti kerana sebahagian besar masyarakat kita tidak dapat menghayati apakah yang terkandung dalam manuskrip Melayu yang hebat itu. Perlunya satu daya tarik untuk masyarakat menghayati dan memanfaatkan kandungan manuskrip lama itu“

Demikian kata-kata YBhg. Prof. Datuk Seri Dr. Awang Sariyan, Pengerusi Lembaga Pengelola Dewan Bahasa dan Pustaka (DBP) semasa menyampaikan ucapan perasmian sempena program Wacana Etnosains dan Teknologi Siri 2: Persenjataan Alam Melayu yang diadakan di Sudut Karyawan, Stor Teater, Wisma DBP, pagi ini. Wacana ini yang bertemakan “Membongkar Kearifan Tempatan Persenjataan Alam Melayu” merupakan sebuah program anjuran Pusat Dokumentasi Melayu, DBP.

Majlis seumpama ini sangat penting dalam kita mengangkat kearifan tempatan yang kita uar-uarkan sebagai satu sumbangan besar kepada pembangunan tamadun kita sendiri dan juga sumbangan besar kepada proses memperkenalkan hasil kearifan tempatan kita kepada dunia luar.

Di samping meningkatkan keyakinan diri semangat patriotisme baharu dalam kalangan bangsa, wacana ini juga bertujuan meningkatkan kesedaran masyarakat tentang kepentingan memahami dan mengkaji bidang etnosains dan teknologi Alam Melayu berdasarkan kepustakaan Melayu serta mengenal pasti peluang untuk memperluaskan ilmu etnosains dan teknologi alam Melayu merentas pelosok Nusantara.

Seramai tiga orang pembicara hebat telah dijemput bagi membentangkan isu berkaitan bidang persenjataan alam Melayu, iaitu Profesor Dr. Muhammad Mustaqim Mohd. Zarif, Profesor Pengajian Islam dan manuskrip Melayu di Universiti Sains Islam Malaysia (USIM); Dr. Mohd Hasanuddin Mohd Yusof, Pengasas Maktab Penyelidikan Tamadun Alam Melayu dan Islam (MAPTAMI) dan Encik Wan Mohd Dasuki Wan Hasbullah, pengkaji sejarah dan manuskrip Melayu yang juga merupakan penulis buku Senjata Api Alam Melayu terbitan DBP serta Puan Rabiahtuladawiyah Md. Salleh sebagai moderator.

Melalui sesi wacana ini, Profesor Dr. Muhammad Mustaqim berkongsi tentang kurangnya penggunaan manuskrip Melayu yang digunakan dalam kajian mengenai persenjataan Alam Melayu. Beliau turut menegaskan pentingnya penggunaan manuskrip Melayu sebagai sumber primer seiring dengan sumber lain bagi membentuk satu naratif dan dikembangkan bukan setakat bidang filologi, bahkan merentas ilmu lain.

Ilmu besi melalui seni pembuatan keris menerusi manuskrip Melayu juga telah dibentangkan oleh Dr. Mohd Hasanuddin yang menunjukkan bahawa seni pembuatan keris sebagai bukti kearifan tempatan yang unggul. Beliau berkongsi tentang bagaimana keris bukan sahaja digunakan sebagai senjata, malah menunjukkan identiti dalam tatacara pemakaian orang Melayu zaman dahulu.

Melalui pembentangan yang ketiga, Encik Wan Mohd Dasuki membicarakan tentang pemikiran orang Melayu tentang persenjataan khususnya senjata api. Tegas beliau, di sebalik usaha dalam pendokumentasian tentang senjata Melayu, implementasi tentang penggunaan senjata api juga penting dalam memahami teknologi persenjataan dengan lebih baik kerana sering timbul percanggahan ketika memahami istilah kerana tafsiran yang diberikan dalam bidang persenjataan.

Wacana ini berjaya menampilkan perkongsian bahawa kearifan tempatan dalam bidang persenjataan alam Melayu dapat diteroka melalui manuskrip Melayu, sekali gus memberikan kesedaran kepada generasi masa kini bahawa ketamadunan Melayu memiliki ilmu sains dan teknologi yang hebat mengatasi teknologi Eropah pada zaman dahulu.

Turut hadir dalam program ini ialah Pengarah Jabatan Dasar dan Penyelidikan DBP, YBrs. Dr. Wan Hazami Wan Juhari serta Ketua Pusat Dokumentasi Melayu, Encik Nik Aman Nik Yusoff.


“Projek Kebudayaan ASEAN 2022 Sarong Diplomasi” Menonjolkan Budaya Sarung

Kuala Lumpur – Projek Kebudayaan ASEAN 2022 Sarong Diplomasi yang bertemakan “Perpaduan dalam Kepelbagaian Budaya” telah berlangsung selama lima hari bermula dari 2 hingga 6 Oktober 2022 di Pusat Pelancongan Malaysia (MaTiC), Kuala Lumpur. Majlis perasmian penutupan program anjuran Kementerian Pelancongan, Seni dan Budaya Malaysia (MOTAC) melalui agensinya, Akademi Seni, Budaya dan Warisan Kebangsaan (ASWARA).

Menteri MOTAC, YB Dato’ Sri Hajah Nancy Haji Shukri hadir merasmikan majlis penutupan tersebut pada Majlis Malam Gemala yang berlangsung dengan penuh meriah semalam. Beliau berkata, Sarong Diplomasi merujuk kepada budaya pakaian sepuluh negara ASEAN serta platform untuk mewujudkan rangkaian pengalaman baharu, bakat dan kerjasama pembangunan.

“Sebagai satu daripada komponen kebudayaan, pendekatan ‘sarong’ diketengahkan bagi meningkatkan pemahaman dan menghormati warisan yang kaya di rantau ASEAN dan masyarakatnya,” ujar Dato’ Sri Hajah Nancy dalam ucapan perasmian penutupan program tersebut.

Tambah beliau lagi, tema program tersebut juga menggambarkan keharmonian yang dikongsi bersama dengan masyarakat walaupun kain sarung setiap negara ASEAN mempunyai identitinya yang tersendiri sama ada dari segi warna, motif dan gaya coraknya.

“Selain mengekalkan warisan budaya, program ini juga memberi banyak peluang kepada delegasi ASEAN yang terdiri daripada pelajar, pakar dan profesional untuk menjalin kerjasama strategik atas kepentingan bersama dalam industri seni,” kata Dato’ Sri Hajah Nancy.

Projek Kebudayaan ASEAN 2022 Sarong Diplomasi: Unity in Cultural Diversity menampilkan pelbagai aktiviti berkaitan busana sarung dalam konteks diplomasi budaya, nilai estetika dalam karya seni, simbolisme dalam seni persembahan, seni visual, dan dalam karya seni terkenal dari sepuluh buah negara ASEAN. Bahkan, dua karya baharu dapat dihasilkan dengan penggabungan unsur seni gerak tari dan muzik melalui program kebudayaan ini.

Projek kebudayaan ini juga menonjolkan budaya busana sarung sebagai perkongsian nilai identiti ASEAN yang sama serta sumbangan nilai positif kepada perpaduan dan penyatuan negara-negara ASEAN yang lebih kukuh dan harmoni.

Turut hadir pada majlis Malam Gala tersebut ialah Rektor ASWARA, Profesor Ts. Dr. Ruslan Abdul Rahim dan Pengarah MaTiC, Rudy Irwan Shukaimee.

Majlis penutupan dan Malam Gala Projek Kebudayaan ASEAN 2022 Sarong Diplomasi boleh ditonton secara dalam talian melalui laman Facebook ASWARA, https://www.facebook.com/aswara.edu/videos/2004578719729149.


Teater Nyonya Papar Kisah Nilai Kerusi Antik dan Harta Pusaka

Untuk mendapatkan maklumat terkini, ikuti kami melalui Telegram

Kuala Lumpur – Majlis Sidang Media teater Nyonya telah diadakan pada 6 Oktober 2022 (Khamis) pada pukul 2.30 petang di Balai Seminar, Dewan Bahasa dan Pustaka, Kuala Lumpur. Teater Nyonya akan dipentaskan pada 15 dan 16 Oktober 2022 di Hotel Grand Darul Makmur, Kuantan, Pahang dengan harga tiket RM30 dan RM50.

Pementasan teater Nyonya merupakan pementasan kali kesembilan yang dianjurkan oleh Gagasan Anak Seni (GAS), CTRA Production & Ardi Bridal dengan kerjasama Kerajaan Negeri Pahang, Jabatan Kebudayaan & Kesenian Negeri (JKKN) Pahang serta Kementerian Pelancongan, Seni dan Budaya (MOTAC).

Nyonya mengisahkan seorang wanita kaya yang digelar Nyonya harus “berperang” dengan Tuan, iaitu seorang pedagang barang antik yang mempunyai pelbagai muslihat. Tuan berkali-kali berkunjung ke rumah Nyonya. Pelbagai cara dan muslihat digunakan untuk mendekati Nyonya, lebih-lebih lagi selepas mendapat tahu suami Nyonya yang sudah tua terlantar di hospital akibat penyakit kanser lidah.

Muslihat terakhir Tuan adalah mengatakan lutut Nyonya akan membengkak dan berdarah jika Nyonya terus berdiri. Lalu dia mahu Nyonya duduk dan berbaring bersama-samanya di atas katil. Pada masa yang sama, Nyonya sering didatangi tiga anak saudara perempuan sebelah suaminya, iaitu Anggun, Beautiful dan Cantik yang ingin menuntut harta pusaka.

Mereka menggunakan pelbagai helah untuk mendapatkan harta berkenaan sehingga mahu saling berbunuhan. Pada masa yang sama, perangai Tuan yang banyak muslihat itu mula dikesan dan disedari oleh isterinya, Comel.

“Kami pilih hotel sebagai lokasi pementasan teater bagi memberi sedikit kelainan pada teater ini. Tambahan pula, ruangan hotel boleh memuatkan seramai 700 orang penonton. Kami menjangkakan seramai 2800 penonton akan hadir menyaksikan teater ini memandangkan harga tiketnya yang mampu milik dan selesa,” kata Siti Rohaya Atan selaku penerbit teater Nyonya.

Teater Nyonya mendapat sentuhan Dr. Rosminah Tahir sebagai pengarah, Siti Rohaya Atan sebagai penerbit, dan dinaungi oleh Dato’ Sri Hajah Shahniza Shamsuddin selaku Pengerusi Jawatankuasa Perpaduan, Kebajikan Masyarakat, Pembangunan Wanita dan Keluarga Negeri Pahang.

Manakala koreografer teater ini ialah A. Aris A. Kadir dan penulis skrip ialah Allahyarham Profesor Wisran Hadi. Antara para pelakon yang membintangi teater Nyonya ini ialah Zera Hariz, Eyzendy Aziz, Liza Abdullah, Vanidah Imran, Ziela Jalil dan Deera Amin.


Malaysia Mendapat Pengiktirafan Antarabangsa dalam Anugerah Emas PATA 2022

Putrajaya – Malaysia sekali lagi berjaya meraih Anugerah Emas Persatuan Pelancongan Asia Pasifik (PATA) 2022 bagi tiga kategori daripada 26 kategori Anugerah Emas, iaitu kategori Foto Kembara, Video Kembara dan Budaya. Majlis anugerah tersebut telah berlangsung secara dalam talian dan para pemenang berpeluang untuk diiktiraf di atas pentas pada Sidang Kemuncak Tahunan PATA di Ras Al Khaimah, Emiriah Arab Bersatu. Pencapaian pemenang turut disiarkan ke seluruh dunia melalui saluran YouTube PATA.

Tourism Malaysia berjaya memenangi Anugerah Emas Fotografi Kembara melalui penyertaan gambar menarik seorang lelaki menerbangkan wau yang merupakan layang-layang tradisional Malaysia di tepi pantai Terengganu. Gambar memukau tersebut bukan sahaja menonjolkan keunikan kraf wau tetapi juga membolehkan masyarakat umum melihat cara-cara wau dimainkan. Gambar yang memenangi anugerah ini juga membuktikan masih banyak orang di Malaysia terutamanya di negeri Kelantan dan Terengganu yang bermain wau, khususnya semasa musim menuai.

Di samping itu, Lembaga Pelancongan Sarawak (LPS) pula berjaya menggodol dua Anugerah Emas, iaitu bagi kategori Video dan Budaya. Video promosinya yang bertajuk “A Journey Awaits“ oleh Faithworks Studios berjaya memenangi Anugerah Emas Video Perjalanan. Video yang berdurasi lebih kurang tiga minit tersebut menyeru dan menjemput para pengembara dari seluruh pelosok dunia untuk berkunjung ke Sarawak melalui gambaran keindahan, budaya, warisan dan keajaiban alam semula jadi yang terdapat di negeri tersebut. Video penuh yang memenangi anugerah tersebut boleh ditonton melalui https://www.youtube.com/watch?v=S6Sj9WkBgEI.

Festival Muzik Hutan Hujan Sedunia (RWMF) 2021 yang turut dianjurkan oleh LPS turut memenangi Anugerah Emas Budaya dalam Anugerah Emas PATA 2022. Sentuhan kreatif RWMF 2021 membolehkan para pencinta muzik menikmati festival tersebut dengan santai secara dalam talian melalui pelbagai platform semasa Malaysia masih berada dalam era pandemik COVID-19. Festival yang berlangsung selama tiga hari tersebut membawa muzik dan budaya tradisional Sarawak secara maya tanpa caj bayaran masuk dan boleh dinikmati oleh semua pencinta muzik.

Bagi melihat senarai penuh para pemenang Anugerah Emas PATA 2022, para pembaca boleh melayari https://www.pata.org/pata-gold-awards.


PERZIM dan UTM Jalin Kerjasama Sinergi Pulihara Bangunan Bersejarah di Melaka

Melaka – Dalam usaha memelihara dan memulihara bangunan peninggalan sejarah di negeri ini, Perbadanan Muzium Melaka (PERZIM) mengambil langkah proaktif mengadakan kerjasama dengan Universiti Teknologi Malaysia (UTM).

Menurut Pengerusi Lembaga Pengarah PERZIM, Datuk Akramuddin Ab Aziz, antara objektif kerjasama sinergi itu diadakan adalah bagi menjalinkan kerjasama dalam kerja-kerja penyelidikan warisan, membina landasan ilmu warisan dan kemanusiaan melalui penganjuran wacana ilmu serta penerbitan-penerbitan ilmiah dan mencetus inovasi baharu melalui perkongsian teknologi daripada pelbagai bidang.

Turut dipersetujui menerusi kolaborasi strategik itu adalah kerjasama dalam melaksanakan projek Pelestarian Citra Kemasyhuran Warisan Negeri Melaka menerusi rangkaian Augmented Reality (AR), pemetaan tiga dimensi (3D) dan fotogrametri, menangkap pengeluaran semula artifak di dalam muzium serta struktur sejarah dan tapak yang sangat tepat.

Jelas beliau lagi, penggunaan kaedah teknologi baharu tersebut dapat mempromosikan industri pelancongan kreatif mengikut peredaran teknologi terkini serta menarik minat orang ramai untuk berkunjung ke muzium.

“Menerusi kerjasama sinergi ini, saya telah meminta pihak UTM, khususnya Fakulti Alam Bina dan Ukur untuk mengadakan lukisan terukur ke atas bangunan-bangunan sejarah di Melaka terutamanya di sekitar Banda Hilir. Selain itu, kami juga telah meminta pihak UTM mewujudkan dua atau tiga pasukan untuk mengadakan lukisan terukur kepada bangunan-bangunan sejarah di Melaka agar dokumen ini dapat disimpan dan menjadi rujukan dari semasa ke semasa serta dipamerkan kepada generasi akan datang,” katanya pada sidang media selepas menyaksikan Majlis Menandatangani Kolaborasi Strategik antara PERZIM dengan UTM di Pejabat PERZIM.

Majlis menandatangani kolaborasi strategik itu disempurnakan oleh Pengurus Besar PERZIM, Dr. Mohd Nasruddin Rahman dan Pengarah Program Seni Bina, Fakulti Alam Bina dan Ukur UTM, Profesor Madya Dr. Alice Sabrina Ismail.

Menurut Datuk Akramuddin, beliau turut meminta pihak fakulti memfokuskan kepada kompleks sejarah terlebih dahulu kerana di situ terdapat banyak bangunan sejarah tinggalan penjajah Belanda yang harus dikekalkan keasliannya dan ada bangunan lama di situ yang tiada lukisan terukur.

“Apabila berlaku sesuatu perkara yang tidak boleh dijangka, lukisan terukur boleh dijadikan rujukan untuk membangunkannya semula. Kolaborasi yang dimeterai ini bukan sahaja terikat untuk menjalankan lukisan terukur tetapi membabitkan perkongsian dan pertukaran ilmu yang ada daripada pihak UTM dan PERZIM. Menerusi ilmu-ilmu yang ada pada pihak UTM, mereka berkongsi bersama-sama PERZIM untuk membolehkan kita melakukan penambahbaikan. Malah PERZIM juga sentiasa bersedia sekiranya ada pelajar UTM yang ingin menjalani latihan praktikal di sini,” kata Datuk Akramuddin.

Datuk Akramuddin berharap, pelaksanaan kolaborasi itu dapat memberi manfaat kepada pengunjung dan masyarakat, seterusnya menjadikan PERZIM sebagai sebuah institusi pemuziuman yang berdaya saing, maju serta setaraf dengan muzium luar negara.


Teater Tok Janggut dalam Dikir Barat Mengenang Jasa dan Pengorbanan Pejuang Negara

Untuk mendapatkan maklumat terkini, ikuti kami melalui Telegram

Kuala Lumpur – Dewan Bahasa dan Pustaka (DBP) dengan kerjasama Porcupine Production Sdn. Bhd. telah menganjurkan Pementasan Teater Tok Janggut dalam Dikir Barat dalam Rancangan Citra Seni DBP yang boleh ditonton menerusi Studio Siaran Langsung Media Sosial DBP pada 12 Oktober (Rabu) hingga 13 Oktober 2022 (Khamis) pada pukul 8.30 malam. Pementasan teater tersebut diadakan di Balai Budaya Tun Syed Nasir, Wisma DBP dan merupakan sebuah karya arahan Sabri Yunus. Teater ini menampilkan barisan artis tempatan seperti Issey Fazlisham, Sabri Yunus, Arip Sukmasari dan ramai lagi dengan iringan dikir barat oleh Akademi Arjuna Sukma.

Perasmian Teater Tok Janggut dalam Dikir Barat ini disempurnakan oleh Tengku Temenggung Kelantan, Yang Berhormat Mulia Tengku Tan Sri Dato’ Haji Mohamad Rizam Tengku Abdul Aziz dan turut dihadiri oleh Tengku Puan Temenggung Kelantan, Yang Berhormat Mulia Tengku Puan Sri Dato’ Tunku Noor Hayati Almarhum Tunku Abdul Rahman Putra Al-Haj; Pengerusi Lembaga Pengelola DBP, Profesor Datuk Dr. Awang Sariyan; Ahli Lembaga Pengelola DBP, iaitu Tan Sri Syed Danial Syed Ahmad (yang juga merupakan Penyimpan Mohor Besar Raja-Raja) dan Tan Sri Dato’ Sri Hamad Kama Piah Che Othman (yang juga merangkap Pengerusi Kumpulan UMW Holdings Berhad); dan Ketua Pengarah DBP, Datuk Abang Salehuddin Abg. Shokeran.

Pementasan teater ini diadakan bagi mengenang semula jasa, perjuangan dan pengorbanan tokoh pahlawan Kelantan di Tanah Melayu, iaitu Tuan Guru Hasan bin Panglima Mat Munas (Tok Janggut) dalam mempertahankan tanah air daripada penjajahan British. Beliau terkorban dalam Perang Tok Janggut di Kelantan ketika menentang penguatkuasaan cukai oleh pihak British.

Menurut sejarah, selepas termeterai Perjanjian Inggeris-Siam pada tahun 1909, pihak British telah mengambil alih pemerintahan Kelantan daripada kerajaan Siam dan mula membawa pelbagai perubahan khususnya dari segi pentadbiran. Perubahan yang diperkenalkan oleh British telah menyentuh kedudukan dan keistimewaan tradisional di negeri Kelantan. Antara perkara yang paling sensitif ialah pelaksanaan cukai seperti cukai tanah, cukai kepala, cukai pokok buah-buahan serta cukai kelapa dan sireh.

Jasa dan pengorbanan pemimpin dan pejuang Tanah Melayu ini harus terus dipentaskan, direkodkan serta diuar-uarkan supaya generasi muda turut mengenali mereka dan memahami bahawa kemerdekaan yang kita peroleh pada hari ini tidak datang secara percuma, sebaliknya dibayar dengan air mata dan darah para pejuang yang telah terkorban demi mempertahankan tanah air. Oleh itu, tenaga dan idea-idea hebat para pemimpin mencapai kesepakatan dengan British untuk mendapatkan kemerdekaan Tanah Melayu harus ditonjolkan kepada masyarakat melalui pelbagai kaedah termasuklah melalui nilai seni dan budaya seperti pementasan teater Tok Janggut dan filem Mat Kilau. Teater dan filem seperti ini wajar diberikan sokongan untuk menanam sikap sayang dan cinta akan tanah air dalam setiap diri rakyat Malaysia.

Pementasan Teater Tok Janggut dalam Dikir Barat ini turut mendapat pengiktirafan Malaysia Book of Records sebagai pementasan pertama teater dalam dikir barat di Malaysia.


Promosi Kraf Sempena Kempen Beli Barangan Malaysia 2022 di Publika Shopping Gallery

Kuala Lumpur – Kementerian Pelancongan, Seni dan Budaya (MOTAC) melalui Kraftangan Malaysia mengadakan Majlis Penutup Promosi Kraf Sempena Kempen Beli Barangan Malaysia 2022 yang bertempat di Publika Shopping Gallery, Kuala Lumpur. Majlis tersebut disempurnakan oleh Yang Berhormat Dato’ Sri Hajah Nancy Shukri, Menteri Pelancongan Seni dan Budaya (MOTAC). Majlis turut dihadiri oleh Yang Berhormat Dato’ Sri Alexander Nanta Linggi, Menteri Perdagangan Dalam Negeri dan Hal Ehwal Pengguna (KPDNHEP).

Promosi Kraf Sempena Kempen Beli Barangan Malaysia 2022 merupakan kolaborasi strategik yang julung-julung kali diadakan antara Kraftangan Malaysia dengan KPDNHEP. Inisiatif melalui kerjasama dengan KPDNHEP ini secara langsung dapat membantu para usahawan dan komuniti kraf untuk memasarkan produk secara terus kepada pengguna. Hal ini juga dapat menyemarakkan lagi Kempen Beli Barangan Malaysia yang sedang giat dijalankan oleh KPDNHEP. Program ini mula berlangsung dari 10 hingga 16 Oktober 2022 dengan penglibatan seramai 30 orang usahawan dan komuniti kraf.

Promosi Kraf Sempena Kempen Beli Barangan Malaysia 2022 ini menawarkan pelbagai aktiviti yang menarik seperti Pameran MYCRAFTSHOPPE, Pameran Kempen Ini Batik Malaysia, jualan produk kraf, interaktif kraf, pertandingan seni kreatif, persembahan kesenian dan permainan rakyat.

Turut hadir menyerikan majlis ialah Datuk Hajah Saraya Arbi, Ketua Setiausaha MOTAC, Puan ‘Ainu Sham Haji Ramli, Ketua Pengarah Perbadanan Kemajuan Kraftangan Malaysia serta para pegawai kanan kementerian dan agensi-agensi di bawah MOTAC.

MOTAC berharap rakyat Malaysia terus menyokong dan membeli produk keluaran tempatan bagi membantu para usahawan kraf meningkatkan pendapatan dan sekali gus dapat memastikan ekonomi negara kekal berdaya saing.


Program Perantisan Seni Puisi Rejang Menyambung Warisan Seni Rejang

Melaka – Dalam usaha memelihara warisan seni rejang agar tidak pupus ditelan arus pembangunan dan perkembangan zaman, Jabatan Kebudayaan, Kesenian Negeri Melaka (JKKN Melaka) telah mengadakan Program Perantisan Seni Puisi Rejang di Dewan Tun Sri Lanang, Kompleks JKKN Melaka, Ayer Keroh pada 14 hingga 15 Oktober 2022.

Majlis perasmian penutupan program disertai seramai 55 orang peserta dan disempurnakan oleh Pengarah JKKN Melaka, Ezlina Alias.

Menurut Ezlina, program yang dilaksanakan itu merupakan program penutup selepas semua peserta mengikuti modul latihan perantisan dan model pengajaran untuk Kompleks JKKN (Rejang Kontemporari) selama dua tahun.

“Program ini dilaksanakan oleh Pertubuhan Seni Kesidang Sari dan Model Komuniti (Rejang Asli) yang terdiri daripada Sekolah Menengah Kebangsaan Agama Tun Perak, Jasin dan Sekolah Menengah Tahfiz Al-Quran Chenderah, Jasin. Selain itu, semua 55 orang peserta ini telah menamatkan modul perantisan puisi rejang pada tahun ini dan mereka dibimbing oleh dua orang tokoh, iaitu Puan Norliza Haji Md Yamin yang merupakan Tokoh Muda Puisi Rejang dan Tuan Haji Rani Embi yang juga merupakan Tokoh Budaya dan Pakar Rujuk Puisi Rejang,” ujar Ezlina.

Tambah Ezlina lagi, Puisi Rejang merupakan satu lagi projek pemuliharaan dan penyelidikan warisan tidak ketara negeri Melaka yang sedang dibangunkan oleh JKKN Melaka FanPage. Di samping itu, pihak JKKN Melaka turut merakamkan ucapan penghargaan buat saudara Syed Indera Syed Omar (Siso) yang telah berjaya memasukkan dan menggabungkan irama dalam puisi rejang bagi memberikan suntikan inovasi kepada rejang.

“Untuk makluman semua, puisi rejang telah terpilih untuk dipersembahkan di pentas Festival Seni Hidup (Living Arts Festival – LACF) oleh pihak ibu pejabat JKKN sebagai satu daripada warisan tidak ketara yang sedang melalui proses pemuliharaan dan akan diadakan pada 3 hingga 5 November 2022 di MaTiC, Kuala Lumpur,” kata Ezlina.

Dalam majlis yang sama, Puan Norliza Haji Md Yamin berkata, antara perkara yang diberi tumpuan dalam bimbingan beliau kepada para peserta termasuklah sejarah rejang, cara untuk mendendangkan rejang, penghayatan puisi rejang dan proses menulis rejang.

“Rejang merupakan puisi yang berasal dari Jasin dan satu-satunya khazanah puisi milik orang Melayu serta puisi Melayu yang mempunyai pengaruh Hindu kerana terdapat unsur-unsur tilikan. Berdasarkan terjemahan Barat, mereka mentafsirkan rejang itu adalah ramalan. Namun selepas kedatangan dan perkembangan agama Islam, budaya dan tradisi rejang lebih berpusat kepada ajaran agama Islam yang menekankan kepada kisah nabi, panduan, bimbingan serta nasihat kepada anak-anak,” jelas Ezlina.

Ezlina turut menyatakan bahawa para peserta juga turut dibimbing tentang teknik-teknik mendapatkan penghayatan dalam mendendangkan puisi rejang dan proses ini memakan masa yang agak lama kerana peserta perlu menghayati puisi rejang tersebut untuk mendapatkan suara yang bagus. Kemudian untuk proses yang terakhir, peserta diberi panduan untuk merangka dan menulis rejang yang mempunyai lima baris dengan tiga pembayang dan dua maksud.

“Para peserta juga diminta untuk menghasilkan lima hingga 10 rejang kerana pada akhir tahun nanti, kita akan membukukan rejang buat pertama kalinya dan insya-Allah akan diterbitkan oleh JKKN Melaka,” ucap Ezlina mengakhiri bicara.


Bahasa Malaysia, Bahasa Indonesia: Sama tetapi Tidak Serupa

Untuk mendapatkan maklumat terkini, ikuti kami melalui Telegram

Kali pertama saya terdedah kepada bahasa Indonesia ketika menonton filem Indonesia pada dekad 1970-an, dengan pelakon hebat ketika itu seperti Sophan Sophiaan dan Widyawati. Sebagai anak remaja, saya bukan sahaja terpikat dengan kisah cinta yang menarik tetapi juga pelakonnya yang tampan dan menawan.

Ketika itu, saya begitu terpesona dengan dialog yang diujarkan oleh para pelakonnya yang begitu indah dan menarik dari segi kata-kata dan sebutan serta intonasinya. Antara filem yang pernah saya tonton termasuklah Gaun Pengantin, Demi Cinta, Rindu, Jinak-jinak Merpati, dan Cinta Remaja.

Kemudian, ketika mempelajari mata pelajaran Kesusasteraan Melayu di tingkatan enam, kami juga didedahkan kepada sebuah novel Indonesia yang tidak kurang menariknya. Novel Keluarga Gerilya karya Pramoedya Ananta Toer itu begitu mencengkam dari segi kisah dan plotnya dan begitu indah dari segi bahasa.

Sejak itu, minat terhadap filem dan karya kreatif Indonesia terus semarak. Saya tidak lagi menoleh ke belakang. Kegilaan membeli dan membaca buku Indonesia tidak lagi dapat dikekang sebagaimana kegilaan membeli dan membaca buku terbitan Dewan Bahasa dan Pustaka.

Peluang kali pertama ke Indonesia ialah pada tahun 1993. Ya, kebetulan itu kunjungan pertama kali saya ke luar negara. Indonesia menjadi pilihan walaupun diberi peluang oleh  seseorang untuk memilih mana-mana destinasi di dunia sebagai ganjaran menyiapkan sesuatu tugas.

Saya tidak menyesal membuat pilihan itu kerana sejak lawatan pertama saya ke negara 270 juta jiwa itu, hampir pada setiap tahun saya ke sana kecuali pada tahun ini. Indonesia menarik bukan sahaja kerana lebih daripada 300 suku kaumnya tetapi juga kerana kekayaan budaya dan masakannya. Bagi saya, kunjungan ke Indonesia khususnya Jakarta tidak lengkap jika tidak membeli buku.

Bagi sesiapa yang pertama kali ke Indonesia, mereka tentu tertarik dan sekali gus hairan dengan bahasa Indonesia yang serumpun dengan Malaysia tetapi ternyata mempunyai banyak perbezaan.

Bukan mengejutkan anda atau teman bicara termasuklah pramusaji akan terpinga-pinga disebabkan oleh bahasa yang digunakan. Pertama, mungkin kerana perkataan atau istilah yang digunakan oleh kedua-dua pihak tidak sama makna atau perkataan itu tidak difahami masing-masing. Namun begitu, ada juga istilah yang berbeza tetapi mempunyai maksud yang sama. Kesudahannya, wujud salah faham atau salah pengertian kerana dua orang berbicara dengan menggunakan istilah yang sama tetapi memahami maksudnya secara berbeza.

Jika anda membaca “koran” atau akhbar dan majalah terbitan Indonesia seperti Tempo, Gatra, Republika dan Kompas, tentu sekali-sekala kening anda berkerut berdepan dengan kosa kata, istilah dan akronim yang asing dan terasa aneh. Sama juga dengan pengalaman rakyat Indonesia apabila mereka membaca majalah dan akhbar di negara ini.

Usaha penyeragaman ejaan dalam kalangan negara Indonesia, Malaysia, Singapura dan Brunei sedikit banyak telah dapat merapatkan perbezaan. Ini satu langkah proaktif dan berpandangan jauh oleh para perancang di negara terbabit.

Biarpun kita pernah berdepan dengan konfrontasi dengan negara Indonesia yang menyebabkan negara serumpun itu tegang dari segi hubungan dua hala dan hubungan diplomatik, namun akhirnya, dengan tamatnya konfrontasi, perancangan bahasa juga diberi perhatian.

Pada tahun 1972, ejaan bahasa Indonesia dan Malaysia diseragamkan meskipun masih ada kecenderungan untuk mengekalkan perbezaan bagi banyak perkataan misalnya “es” untuk ais, “karena” untuk kerana, “film” untuk filem, “ghaib” untuk ghaib dan ribuan lagi.

Seyogia diingatkan, kita juga banyak mengambil kosa kata dan istilah daripada bahasa Indonesia, dan untuk membuktikannya, teliti sahaja Kamus Dewan Perdana. Seperkara yang perlu kita sedar ialah sejarah pemerintahan dan penjajahan asing telah banyak memberikan kesan kepada kedua-dua negara dan bahasanya.

Jelaslah bahawa sejarah memberikan kesan terhadap evolusi, perkembangan dan pertumbuhan bahasa, selain tentunya bagaimana perancangan bahasa dibuat oleh kedua-dua negara. Malaysia beruntung kerana kerajaan telah menubuhkan Dewan Bahasa dan Pustaka (DBP) untuk merancang pembinaan dan pengembangan bahasa Melayu dalam pelbagai bidang sehingga kita dapat saksikan hasilnya pada hari ini.

Namun begitu, satu hal memang pasti. Darjah kesalingfahaman antara kedua-dua bahasa itu masih tinggi walaupun sejarah, kosa kata, istilah, sebutan dan intonasinya berbeza. Bahasa Indonesia banyak dipengaruhi oleh bahasa Sanskrit manakala bahasa Malaysia menerima tempias bahasa Arab.

Sementara Indonesia dijajah oleh Belanda dan Malaysia oleh British, maka bahasa Indonesia banyak dipengaruhi juga oleh bahasa Belanda sementara bahasa Malaysia terkesan oleh bahasa Inggeris ala British. Walaupun kedua-dua bahasa itu hakikatnya berakar daripada bahasa Melayu yang sama − bahasa Melayu dari Sumatera − memiliki sejarah, pertumbuhan dan perkembangan yang berbeza dari segi perancangan korpus, istilah, ejaan, tatabahasa, ejaan dan intonasi, malah dinamismenya.

Contoh terbaik ialah Indonesia menggunakan perkataan “Maret” untuk Mac, “Augustus” untuk Ogos, “kantor” untuk pejabat, “bioskop” untuk pawagam, “apotek” untuk farmasi, “televisi” untuk televisyen dan “kebun binatang” untuk taman haiwan, yang jelas merupakan kesan langsung daripada bahasa Belanda. Bagi bahasa Malaysia, jelas kuat dipengaruhi oleh bahasa Inggeris untuk kosa kata berkenaan.

Bermula dari dalam pesawat, anda sudah diperkenalkan dengan perkataan “sabuk pengaman” yang bermaksud tali pinggang keledar hinggalah pesawat mendarat di “bandara” atau bandar udara.

Sebaik-baik sahaja selepas mendarat dan pasport anda diperiksa dan anda dibenarkan masuk ke negara itu, anda pun mencari tandas. Anda bertanya tentang tandas kepada petugas di lapangan terbang. Anda hendak “BAK” atau hendak “BAB”? Itu merupakan akronim untuk buang air kecil dan buang air besar.

Pasti petugas tidak akan tahu kecuali anda menggunakan perkataan “kamar kecil” yang tentunya jauh berbeza maksudnya dengan apa-apa yang kita fahami di Malaysia. Manakala anda juga mungkin terpinga-pinga dengan akronim untuk maksud “ke sungai kecil” dan “ke sungai besar” itu.

Kemudian, anda menaiki mobil atau kereta yang dipandu oleh seorang supir lalu tercekik dalam “kemacetan” atau kesesakan jalan raya yang teruk sampai seorang supir menyatakan, “Tiada hari tanpa macet di Jakarta, pak.” Memang, kami pernah tercekik dalam kesesakan di jantung kota 12 juta jiwa itu selama lima jam untuk perjalanan sejauh tujuh kilometer.

Apakah yang mengagumkan anda ketika berada di dalam kenderaan di Jakarta? Selain bangunan pencakar langit, anda tentu tertarik melihat paparan iklan dengan kata-kata yang indah dan mencengkam.

Begitu juga dengan banyaknya akronim yang tentunya anda tidak fahami. Selamat datang ke negara penuh akronim. Jangan susah hati. Itu gambang dan bisa diatur. Jika anda tersesat, anda boleh memohon “banpol” atau bantuan polis, jangan memohon “banpres” atau bantuan presiden kerana itu sudah melampau. Ya, apakah yang tidak diakronimkan atau disingkatkan di negara ini? Ketika di Jakarta, anda pasti akan mendengar perkataan “Jabodetabekpunjur”  yang merujuk Jakarta Raya, yang meliputi kawasan Jakarta, Bogor, Depok, Tangerang, Bekasi, Puncak dan Cianjur.

Anda hendak ke Jawa Tengah, mereka akan singkatkan menjadi “Jateng”, manakala jika hendak ke Surabaya Madura hanya disingkatkan menjadi “Suramadu”, dan jika ke Sumatera Utara hanya disingkatkan menjadi “Sumut”.

Jika kebetulan anda ditahan oleh “polisi”, anda mungkin hanya perlu melakukan “tilang” atau bukti pelanggaran, manakala jika sakit pergi sahaja ke “puskesmas” atau pusat kesihatan masyarakat. Anda jangan berjumpa dengan “Pak RT”, iaitu Rukun Tetangga.

Malah ada kecenderungan semua jawatan menteri disingkatkan. Misalnya, “Wapres” bermaksud wakil presiden, “Menlu” (Menteri Luar), “Menag” (Menteri Agama), “Menhan” (Menteri Pertahanan), dan “Menperindag” (Menteri Perindustrian dan Perdagangan). Bagi kita, mungkin satu tindakan aneh dan kedengaran aneh singkatan berkenaan tetapi bagi rakyat Indonesia, itu sesuatu yang lazim. Sama juga bagi rakyat Indonesia yang berasa aneh apabila membaca kosa kata, istilah atau ujaran rakyat Malaysia. Kelainan dan perbezaan itu tidak harus menggusarkan kita atau menyebabkan kita memandang rendah atau menghina bahasa negara lain. Sebaliknya, kita perlu mencuba untuk memahami dan menguasainya.

Jika anda kecelakaan atau kemalangan parah, anda mungkin dibawa ke  “Bahagian Gawat Darurat” di rumah sakit yang bermaksud bahagian kecemasan di hospital. Bagi bahasa Indonesia, akronim dibentuk dengan mengindahkan keserasian kombinasi vokal dan konsonan, sesuai dengan pola kata bahasa Indonesia yang lazim agar mudah diucapkan dan diingati.

Hati-hati jika anda membuat temu janji di Indonesia. Ketika anda menyatakan bahawa tarikhnya, orang Indonesia akan menggunakan perkataan tanggal yang di Malaysia bermaksud lucut. Jam berapa hendak berjumpa? Hati-hati ya kerana orang Indonesia akan menyatakan misalnya jam setengah dua, yang bermaksud pukul 1.30 dan bukannya pukul 2.30.

Bahasa Malaysia dan bahasa Indonesia mempunyai keunikan dan kelainannya. Kedua-duanya mempunyai kelebihan dan kekuatan. Justeru, kedua-dua bahasa itu perlu saling melengkapi dan saling difahami. Usaha ke arah itu telah pun dilakukan hampir 50 tahun lalu dari segi penyeragaman bahasa.

Pinjam-meminjam atau pengambilan istilah daripada bahasa serumpun tentu lebih baik daripada meminjam daripada bahasa asing. Bahasa Indonesia dan bahasa Malaysia perlu saling melengkapi dan para perancang bahasa di kedua-dua negara hendaklah menjalinkan kerjasama ke arah mewujudkan keseragaman dari aspek tertentu bagi memudahkan penggunaan dan pemahaman bahasa dalam kalangan pengguna bahasa. Kita perlu meraikan perbezaan dan keunikan kedua-dua bahasa dan bukannya memperlekehkan atau memandang rendah bahasa berkenaan.

Sesungguhnya, lain padang lain belalang, lain desa lain bahasanya. Memandangkan rakyat kedua-dua negara mempunyai hubungan yang amat rapat dan saling mengunjungi untuk tujuan pelancongan, melawat saudara-mara dan sebagainya, maka ada baiknya kita menguasai dan memahami perbezaan dari segi bahasa terbabit. Jangan sampai berlaku salah faham yang kemudiannya akan mencetuskan masalah yang merugikan. Bahasa harus menjadi jambatan untuk merapatkan hubungan antara dua buah negara serumpun dan berjiran tetangga.

Dr. Jeniri Amir merupakan Profesor Adjung dan Felow Kanan Majlis Profesor Negara, yang juga pengamat bahasa.


Penghulu Berperanan Memartabatkan dan Memantapkan Jati Diri Patriotisme Orang Melayu

Untuk mendapatkan maklumat terkini, ikuti kami melalui Telegram

Melaka – Dalam usaha menerapkan semangat patriotisme orang Melayu serta memartabatkan dan memantapkan jati diri adat, budaya dan warisan, peranan para penghulu dan sidang di Negeri Melaka amat penting bagi merealisasikan matlamat tersebut.

Justeru, kerajaan negeri Melaka menerusi Persatuan Pengamal-pengamal Adat Melayu (Sidang) Negeri Melaka dan Institut Warisan Melaka (INSWA) telah menganjurkan Seminar Kepimpinan dan Pemerkasaan Adat Melayu dalam kalangan Penghulu dan Sidang Negeri Melaka Tahun 2022 di Bandar Melaka.

Program yang dihadiri kira-kira 250 orang peserta daripada kalangan Penghulu dan Sidang Negeri Melaka yang telah dilantik oleh kerajaan negeri Melaka itu turut mendapat kerjasama Kementerian Pelancongan, Seni dan Budaya Malaysia (MOTAC), Jabatan Warisan Negara (JWN), Jabatan Kebudayaan dan Kesenian Negara (JKKN) serta Jabatan Agama Islam Melaka (JAIM).

Majlis seminar itu dirasmikan oleh Yang Berhormat Datuk Muhammad Jailani Khamis, Exco Pelancongan, Warisan dan Kebudayaan Negeri Melaka mewakili Ketua Menteri Melaka, Yang Amat Berhormat Datuk Seri Utama Sulaiman Md Ali serta turut dihadiri oleh Encik Nurman Mohd Baroldin, Pengurus Besar INSWA dan Encik Muslihin, Pengerusi Persatuan Pengamal Adat Negeri Melaka.

Dalam ucapan perasmian, Datuk Muhammad Jailani berkata, cabaran globalisasi yang melanda seluruh dunia ketika ini telah mempengaruhi cara manusia bermasyarakat dan melaksanakan urusan harian.

Selain itu, masyarakat amat memerlukan tunjang adat dan budaya sebagai santapan jiwa yang menjadi teras dalam sosiobudaya rakyat di negara ini serta untuk mengimbangi tahap pengetahuan dan kemahiran masyarakat bandar dan luar bandar khususnya dalam bidang sosial, ekonomi dan politik.

“Peranan Sidang Negeri Melaka dan INSWA dengan kerjasama pihak-pihak yang berkaitan amat penting dalam usaha menerapkan semangat patriotisme orang Melayu dalam memartabatkan dan memantapkan jati diri adat, budaya dan warisan khususnya kepada para penghulu dan sidang melalui kegiatan ilmiah ini. Dalam konteks ini, kefahaman dan penghayatan terhadap pelbagai aspek jati diri dan adat budaya perlu diperluas terutama dalam kalangan penghulu dan sidang yang baru dilantik,” ujar Datuk Muhammad Jailani.

“Saya percaya seminar yang diadakan ini merupakan satu usaha bagi mencapai hasrat tersebut dan dapat mempertemukan penghulu dan sidang dengan para ilmuwan dalam satu kegiatan intelektual yang merupakan peluang keemasan untuk mencari kesatuan pemikiran dalam kalangan para pengamal adat dan budaya serta para ilmuwan melalui perbincangan dan percambahan fikiran,” jelas Datuk Muhammad Jailani.

Datuk Muhammad Jailani turut menyatakan bahawa kerajaan negeri Melaka sentiasa menyokong dan mendokong setiap usaha untuk memartabatkan adat Melayu dalam kalangan penghulu dan sidang dengan cara mengambil inisiatif melaksanakan program-program seperti seminar tersebut dengan matlamat untuk membina barisan kepimpinan pengamal adat yang lebih komited, patriotik, telus dan akauntabiliti berdasarkan nilai kebenaran, amanah dan toleransi.

Manakala Encik Nurman pula menjelaskan bahawa matlamat seminar itu untuk memberi pendedahan yang lebih meluas tentang tanggungjawab penghulu dan sidang dalam pembangunan pada peringkat kariah, daerah, negeri dan nasional di samping memastikan mereka memahami peranan dan menghayati fungsi adat dengan lebih jelas, teratur dan tersusun dalam usaha memperkasa adat Melayu di negeri Melaka.

Tambah beliau, hubungan baik antara para pengamal adat dan budaya dengan pemimpin amat penting dan perlu dipererat kerana kedua-dua pihak saling memerlukan dan melengkapi antara satu dengan yang lain untuk memperkasakan warisan adat budaya Melayu yang kian dilupakan pada abad ini.

“Pemupukan budaya kepimpinan jati diri yang berwibawa, berdisiplin, berdaya maju dan bertanggungjawab hendaklah diterapkan dan menjadi fokus utama yang melibatkan golongan pengamal adat dalam setiap program dan aktiviti yang dijalankan.

Selain itu, jati diri bukan sekadar berfungsi untuk membentuk kelakuan individu berkaitan dengan kebersamaan dalam kehidupan bermasyarakat, tetapi juga sebagai pendorong, penggerak dan peledak dalam mempertahankan harga diri, maruah agama, bangsa dan tanah air,” kata Encik Nurman.


Jata Negara Lambang Perpaduan Keluarga Malaysia

Identiti sebuah negara merdeka dan ketinggian martabatnya terserlah pada penampilan jata negaranya sebagai lambang rasmi kebesaran dan kekuasaan kerajaan serta kedaulatan jati diri negara yang harus dihormati.

Setiap jata yang dipaparkan mempunyai falsafah dan membawa maksud, ciri dan nilai tersendiri bagi sesebuah negara berdasarkan lambang, warna dan gabungan subjek utama yang dimilliki negara berkenaan.

Secara visual, jata negara menampilkan bentuk perisai yang dihiasi dengan objek yang melambangkan bentuk alam, haiwan, manusia, tumbuhan dan mercu tanda utama di samping turut dilengkapi dengan slogan atau cogan kata yang menterjemahkan falsafah dan semangat sesebuah negara serta prinsip hidup rakyatnya.

Begitu juga dengan Malaysia yang berdaulat dan merdeka pada tahun 1957 turut mempunyai jata negara tersendiri sebagai simbol rasmi kemegahan negara, bahkan lebih awal lagi, iaitu sewaktu terbentuknya Negeri-Negeri Melayu Bersekutu pada tahun 1895 yang menggabungkan negeri Pahang, Perak, Selangor dan Negeri Sembilan. Jata awal memaparkan gambar dua ekor harimau yang menyokong kakinya pada perisai yang mempunyai empat warna, iaitu merah, kuning, hitam dan putih yang mewakili warna keempat-empat negeri berkenaan.

Mahkota yang terletak di bahagian atas pula mewakili identiti empat kesultanan negeri manakala pada bahagian bawahnya terdapat cogan kata “Dipelihara Allah” dalam tulisan Jawi yang diapit dengan dua butir bintang berbucu lapan. Jata ini kekal digunakan sehingga zaman Malayan Union pada tahun 1946 yang turut menggabungkan penyertaan beberapa negeri lain di Tanah Melayu. Walau bagaimanapun, pemerintahan Malayan Union tidak bertahan lama dan dibubarkan kerana mendapat tentangan hebat daripada rakyat termasuklah Raja-raja Melayu. Penentangan tersebut membawa kepada pembentukan Persekutuan Tanah Melayu pada 1 Februari 1948.

Pembentukan Persekutuan Tanah Melayu yang menggabungkan 11 buah negeri turut melibatkan perubahan pada jata negara yang menonjolkan bulan sabit berwarna kuning dengan bintang pecah 11 menggantikan objek mahkota. Empat warna yang mewakili Negeri-Negeri Melayu Bersekutu dalam jata negara yang asal dikekalkan dengan penambahan lambang ombak laut dan tembok kota pada kiri jata yang mewakili Pulau Pinang dan gerbang Kota A Famosa pada kanan jata yang mewakili Melaka. Kedua-duanya merupakan sebahagian daripada Negeri-Negeri Selat. Begitu juga dengan lambang lima bilah keris pada bahagian atas perisai yang melambangkan Negeri-Negeri Melayu Tidak Bersekutu, iaitu Johor, Kedah, Perlis, Kelantan dan Terengganu.

Dua ekor harimau pada kiri dan kanan perisai sebagai lambang Negeri-Negeri Melayu turut dikekalkan dengan penambahbaikan. Cogan kata yang asal juga ditukar kepada “Bersekutu Bertambah Mutu” dalam tulisan Jawi serta dalam bahasa Inggeris, iaitu “Unity is Strength”. Jata ini diperkenankan oleh Majlis Raja-Raja Melayu pada 30 Mei 1952 dan kemudiannya diwartakan.

Peristiwa pascakemerdekaan negara melibatkan gabungan Singapura, Sabah dan Sarawak dalam Persekutan Tanah Melayu pada 16 September 1963 yang membentuk Malaysia turut membawa perubahan pada jata negara, terutama yang melibatkan lambang dan slogan. Penambahan tiga negeri baharu itu dalam Malaysia telah melebarkan bentuk perisai jata. Bentuk bintang 11 bucu yang diperbaharui menjadi 14 bucu mewakili negeri yang bersekutu dalam negara bersama-sama anak bulan sabit yang terletak pada bahagian atas menjadi lambang agama Islam yang diangkat sebagai agama rasmi Malaysia.

Objek harimau direka letak semula yang melibatkan perubahan pada posisi anggotanya berada di sisi perisai. Penyesuaian kecil juga dibuat pada penampilan rentang dan bulan sabit dengan bintang persekutuan 11 bucu diperbaharui untuk melambangkan 14 buah negeri. Cogan kata Inggeris dibuang dan cogan kata “Bersekutu Bertambah Mutu” dalam tulisan Melayu Rumi pada bahagian kiri dan dalam tulisan Jawi pada sebelah kanan selaras dengan pengiktirafan bahasa Melayu sebagai bahasa kebangsaan yang termaktub dalam Perkara 152 Perlembagaan Persekutuan.

Selain itu, unsur-unsur kolonial serta simbol bukan Islam yang terdapat pada lambang negeri Pulau Pinang dan Melaka yang menjadi Negeri-Negeri Selat pada suatu masa dahulu turut dimansuhkan daripada jata negara. Lambang Kota A Famosa, Melaka digantikan dengan lambang pokok Melaka. Pelepah dan bulu yang mewakili Pulau Pinang digantikan dengan pokok pinang, manakala tembok digantikan dengan jambatan yang siap dibina pada era 1980-an.

Keputusan Singapura untuk keluar daripada Malaysia pada tahun 1965 turut melibatkan pemansuhan lambang negeri itu dalam jata negara dan digantikan dengan lambang bunga raya yang diisytiharkan secara rasmi sebagai bunga kebangsaan pada tahun 1960. Pada tahun 1988 juga dilaksanakan perubahan dengan menampilkan jata terkini Sarawak dan Sabah yang pada tahun 1963 memaparkan bendera negeri itu dipegang oleh dua lengan manusia.

Penampilan harimau yang berdiri pada sisi jata negara juga ditampilkan melalui wajah yang lebih realistik dan agresif yang melambangkan kekuatan, kegagahan, keberanian dan keperkasaan negara. Satu perkara lagi yang turut diperkenalkan adalah jata rasmi Yang di-Pertuan Agong Malaysia yang dikelilingi dengan dua berkas padi berwarna keemasan yang melambangkan kemewahan atau kemakmuran. Pada penciptaan logo sebelum ini, sememangnya terdapat warna kuning pada awan-awan yang melambangkan warna diraja bagi Duli-Duli Yang Maha Mulia Raja-Raja.

Cogan kata “Bersekutu Bertambah Mutu” dalam tulisan Melayu Rumi pada bahagian kiri dan dalam tulisan Jawi pada sebelah kanan jata negara terus dikekalkan. Cogan kata keramat ini memberikan inspirasi agar setiap negeri dan rakyat Malaysia perlu terus bersatu padu, saling menyokong dan bersedia untuk bergerak secara bersama-sama dalam segala usaha yang dilakukan demi mencapai dan merealisasikan hasrat kemajuan negara dan kesejahteraan hidup rakyat.

Walaupun sudah lama slogan ini dicetuskan dan menjadi sebahagian daripada sejarah, namun slogan ini tidak boleh dianggap klise kerana memang ternyata dalam apa-apa jua situasi, negara sememangnya memerlukan rakyat yang mempunyai kekentalan jiwa dan semangat. Penyatuan dan kerjasama rakyat secara tersusun dan bersepadu amat penting bagi menghadapi pelbagai cabaran terutama pada alaf baharu. Cogan kata keramat ini masih terus relevan untuk menjadi pegangan dan diterapkan dalam setiap jiwa rakyat Malaysia.

Hal ini berkaitan dengan gerakan bersepadu memupuk perpaduan dalam kalangan rakyat, maju dalam pendidikan kemampuan menguasai teknologi serta banyak lagi usaha dan pendekatan untuk memacu kejayaan.

Demi keselamatan hidup rakyat dan negara pula, setiap anggota masyarakat perlu bersama-sama membanteras jenayah dan musuh negara seperti pengedaran dan penagihan dadah, penyeludupan masuk migran serta menyeludup keluar barangan bersubsidi ke luar negara termasuklah menghadapi ancaman pandemik COVID-19 yang masih segar dalam ingatan rakyat.

Jika pada awalnya, slogan “Bersekutu Bertambah Mutu” menampakkan kelebihan gabungan pelbagai negeri yang membentuk Malaysia, namun pada masa kini, slogan itu masih relevan dan menjadi tunjang kepada penyatuan pelbagai unsur kehidupan bagi mencapai setiap matlamat gagasan negara. Begitu juga dengan penampilan pelbagai slogan lain yang dicipta bagi menggerakkan sesuatu program dan gagasan besar yang menuntut setiap rakyat bangkit bersama-sama untuk menjayakannya seperti aspirasi Keluarga Malaysia sekarang.

Dalam konteks negara sebagai Keluarga Malaysia yang lebih besar, Perdana Menteri Malaysia, Dato’ Sri Ismail Sabri Yaakob yang mencetuskan idea itu sentiasa mengajak setiap rakyat untuk bersama-sama saling menanamkan rasa cinta seperti persaudaraan dalam keluarga yang terikat teguh dengan jalinan silaturahim dan kasih sayang yang  kukuh serta tidak mudah goyah, terungkai atau terputus. Pendekatan sebegini dilihat lebih praktikal dan berkesan demi mencapai hasrat impian dan murni melalui ciri dan nilai “Keterangkuman, Kebersamaan dan Kesyukuran”.


Caklempong Bukan Sekadar Seni dan Warisan

Untuk mendapatkan maklumat terkini, ikuti kami melalui Telegram

Gombak – Majlis Perasmian Aksara Caklempong 2022 telah berlangsung pada 21 Oktober 2022 (Jumaat) pada pukul 3.00 petang hingga 5.30 petang di Bilik Seminar ICC, Pusat Kebudayaan Universiti Islam Antarabangsa Malaysia (UIAM).

Program anjuran Andeka Caklempong UIAM ini dirasmikan oleh Ketua Jabatan Pusat Pembangunan Kelestarian Seni dan Budaya UIAM (CiTRA), Roslimna Mohmmed Saad. Majlis tersebut turut diserikan dengan program bicara Wacana Caklempong yang menampilkan barisan panel yang terdiri daripada Yuzaimuddin Md Yusof, Penggiat seni dan Ikon Caklempong dan Zamzahardi Mohamad Zambrin dari Istana Budaya yang juga seorang pengurus artistik. Manakala moderator yang menjayakan wacana ini pula ialah Muhammad Naqib Nauphal Mohd Phaizal daripada Akademi Seni Budaya dan Warisan Kebangsaan (ASWARA).

Penggiat seni caklempong, Yuzaimuddin Md Yusof yang mesra dengan nama panggilan Pak Yuzi yang juga merupakan Ikon Caklempong berkata, kesenian tradisional caklempong itu mempunyai ciri-ciri unik dan tersendiri serta memerlukan lonjakan untuk diangkat ke peringkat antarabangsa. Selain itu, caklempong juga mempunyai banyak persamaan dengan piano atau sita dan tabla yang terkenal di seluruh dunia.

“Mengapakah caklempong sukar untuk mendapat pengiktirafan dan prestij yang sewajarnya? Sewaktu saya membuat persembahan di Eropah, Jepun dan Asia Barat, masyarakat di sana berasa amat kagum dengan keunikan warisan kesenian caklempong dari Malaysia. Bahkan, sambutan dan sokongan yang diterima berkaitan caklempong amat memberangsangkan,” ujar Yuzaimuddin.

Sehubungan dengan itu, Yuzaimuddin mengambil inisiatif mengajar generasi muda terutama pelajar sekolah rendah di sekitar Negeri Sembilan tentang caklempong dalam dunia muzik tradisional supaya dapat melahirkan generasi pewaris warisan caklempong pada masa akan datang.

“Saya menyeru kepada masyarakat terutama penggiat seni muda supaya tidak sembarangan mencampuradukkan elemen moden dalam persembahan muzik tradisional khususnya caklempong demi menjamin nilai-nilai keaslian caklempong yang perlu dipelihara dan dipertahankan,” jelas Yuzaimuddin.

Tambah beliau, caklempong masih mendapat sokongan bukan sahaja dalam kalangan masyarakat Minangkabau di Negeri Sembilan, bahkan turut mendapat sambutan di negeri-negeri lain merangkumi acara persembahan perkahwinan, mengiringi kunjungan para pembesar negeri serta mengiringi nyanyian, tarian dan aktiviti pencak silat.

Menurut Zamzahardi pula, caklempong merupakan alat muzik tradisional bangsa Melayu yang tergolong dalam keluarga gong namun bersaiz kecil. Caklempong diperbuat daripada gangsa dan menggunakan teknik acuan. Perkataan “caklempong” juga digunakan untuk menerangkan jenis dan kaedah pembuatannya.

“Caklempong mula berkembang dalam kalangan masyarakat Melayu berketurunan Minangkabau di Negeri Sembilan yang berasal dari Minangkabau atau Sumatera Barat, Indonesia. Kini kesenian muzik caklempong bertapak kukuh di negeri-negeri lain. Di samping itu, warisan caklempong ini sesuai dipersembahkan untuk pelbagai acara berkaitan kebudayaan, warisan dan tradisi, merangkumi acara rasmi kerajaan atau bukan kerajaan, adat istiadat, majlis perkahwinan, sambutan, pencak silat dan sebagainya,” jelas Zamzahardi.

Zamzahardi turut menyatakan bahawa caklempong pacik merupakan satu cara, kaedah atau teknik permainan caklempong. Bonang caklempong dipegang dengan sebelah tangan dan sebelah tangan lagi memalu atau mengetuk bonang yang dipegang itu.

Tambah Zamzahardi lagi, para pemuzik caklempong pacik akan memainkan irama ataupun corak ritma yang ditetapkan bergantung pada jenis lagu. Seterusnya irama caklempong akan disusuli dengan alunan gendang tambua dan pupuik sebagai pemain melodi.

Turut hadir menyerikan majlis ialah Syazana Darawin dari ASWARA yang merupakan jurulatih Andeka Caklempong UIAM dan Muhammad Zuhri Imran Azhar, Penolong Pengurus Program Aksara Caklempong 2022.


Restorasi Terinai Perlis Menonjolkan Keunggulan Budaya dan Warisan Perlis

Kuala Lumpur – Jabatan Tarian, Fakulti Seni Kreatif, Universiti Malaya (UM) serta Bahagian Dasar dan Penyelidikan, Jabatan Kebudayaan dan Kesenian Negara (JKKN) bekerjasama menganjurkan Panggung Seni Tradisional 2022: Restorasi Terinai Perlis yang diadakan di Dewan Tunku Abdul Rahman, Pusat Pelancongan Malaysia (MaTiC), Kuala Lumpur pada malam 21 Oktober 2022.

Panggung Seni Tradisional 2022: Restorasi Terinai Perlis ini merupakan sebahagian daripada siri Pameran Seni Tradisional 2022 (Panggung Seni Tradisional 2022) yang ditaja oleh Kementerian Pelancongan Seni dan Kebudayaan (MOTAC) dan disokong oleh Majlis Kebudayaan Universiti-Universiti Malaysia (MAKUM).

Acara ini turut dihadiri dan disaksikan oleh Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah Khalil. Keberangkatan tiba DYTM Tuanku Raja Muda Perlis dan DYTM Tuanku Raja Puan Muda Perlis disambut oleh Profesor Dato’ Ir. Mohd Hamid Abd Shukor, Naib Canselor UM; Tan Sri Zarinah Anwar, Pengerusi Lembaga Pengarah UM serta Ketua Pengarah JKKN, Haji Mesran Mohd Yusop.

Persembahan Restorasi Terinai Perlis turut menghimpunkan pelbagai bentuk terinai dalam satu persembahan melalui bimbingan artistik pakar terinai, Dr. Zamin Haroon di samping persembahan tarian yang menggabungkan syarahan, demonstrasi, dialog, dan persembahan audio visual untuk memperkaya pengalaman menonton. Keunikan kepelbagaian persembahan ini bukan sahaja menjadi satu bentuk hiburan bagi pencinta seni, bahkan turut menjadi program pendidikan untuk seluruh masyarakat.

Persembahan Restorasi Terinai Perlis juga merupakan usaha sama antara pelbagai pihak merangkumi Fakulti Seni Kreatif UM, Akademi Seni Budaya dan Warisan Kebangsaan (ASWARA), JKKN serta Perbadanan Adat Melayu dan Warisan Negeri Selangor (PADAT). Persembahan terinai turut diiringi dengan alunan muzik secara langsung oleh orkestra Gendang Keling yang diketuai oleh pakar muzik, Amil Senapi.

Selain itu, Panggung Seni Tradisional 2022: Restorasi Terinai Perlis turut menonjolkan pameran terinai tertua dan menjejaki era evolusinya dari tahun 1900-an hingga tahun 2022 yang merangkumi lapan himpunan terinai lama yang dibina semula dan lapan terinai ciptaan tradisional, iaitu Terinai Mengadap dan Selom, Terinai Layang Mas, Terinai Dudui, Terinai Dewa Raja, Terinai Ketam Bawa Anak, Terinai Putra Mahkota, Terinai Sri Indera serta Inang Jawa dan Bertabuh.

Panggung Seni Tradisional 2022: Restorasi Terinai Perlis berlangsung selama dua hari, iaitu bermula 21 Oktober hingga 22 Oktober 2022 dan hasil jualan tiket akan disumbangkan kepada Kumpulan Wang Amanah Kebudayaan dan Kebajikan Pengiat Seni (KWAKKPS).


Genderang Seribu Pendekar Membangkitkan Semangat Juang Anak Bangsa

Untuk mendapatkan maklumat terkini, ikuti kami melalui Telegram

Kuala Kedah – Festival Kota Kuala Kedah anjuran Kementerian Pelancongan, Seni dan Budaya (MOTAC) melalui agensinya, Jabatan Muzium Malaysia (JMM) dengan kerjasama Lembaga Muzium Negeri Kedah dan Pertubuhan Silat Berkeris Malaysia (PEKERIS) julung-julung kalinya diadakan di Muzium Kota Kuala Kedah. Festival ini berlangsung dari 20 hingga 22 Oktober 2022 bermula jam 9.00 pagi hingga 11.00 malam.

Majlis perasmian festival ini disempurnakan oleh Ketua Setiausaha MOTAC, Yang Berbahagia Datuk Hajah Saraya Arbi dan telah berlangsung dengan meriah. Menurut Datuk Hajah Saraya, festival yang julung-julung kalinya diadakan ini merupakan simbolik berdasarkan sejarah Kota Kuala Kedah yang dibina pada tahun 1771 hingga tahun 1880 yang ditandai dengan pintu gerbang Kacapuri.

“Festival yang bertemakan Genderang Seribu Pendekar adalah sebagai naratif sejarah bagi menggamit semula semangat juang dalam membina jati diri anak bangsa berdasarkan perjuangan pahlawan dan pendekar negeri Kedah dalam mempertahankan kedaulatan negara terutamanya sewaktu berlakunya Perang Musuh Bisik pada tahun 1821 hingga tahun 1842,” ujar Datuk Hajah Saraya dalam ucapan majlis perasmian.

Datuk Hajah Saraya turut berkata, festival ini disertai oleh 1000 orang ahli dalam bidang persilatan, pergendangan, memanah, penggiat busana, penggiat seni dan budaya, jabatan-jabatan kerajaan dan para hadirin yang ada antaranya datang jauh dari negara jiran tetangga.

“Festival Kota Kuala Kedah juga bertepatan dengan visi MOTAC untuk mengangkat Malaysia sebagai destinasi lestari kaya budaya dan pihak MOTAC akan menaik taraf Muzium Kota Kuala Kedah ini menjadi produk pelancongan bertaraf antarabangsa,” jelas Datuk Hajah Saraya.

Tambah beliau lagi, Festival Kota Kuala Kedah ini menarik kerana penganjurannya melibatkan model gabungan kepakaran antara agensi kerajaan dengan pertubuhan bukan kerajaan (NGO) seperti PEKERIS dan persatuan-persatuan silat, budaya, sejarah dan warisan di negeri Kedah serta negeri-negeri lain di Malaysia.

Mengakhiri ucapannya, Datuk Hajah Saraya turut berkata, muzium bukanlah hanya sebagai sebuah gedung yang menyimpan koleksi dan artifak negara semata-mata, bahkan peranannya adalah lebih besar selain bersifat holistik dan dinamik kerana muzium berfungsi menjadi jambatan bagi menghayati kehidupan yang lalu dan menghubungkan sejarah lampau dengan kehidupan manusia pada hari ini.

Sebanyak tujuh das tembakan dilepaskan semasa majlis perasmian festival ini sebagai simbolik kepada tujuh orang panglima negeri Kedah yang telah gugur syahid sewaktu mempertahankan Kuala Kedah dari serangan musuh pada masa dahulu. Majlis perasmian tersebut juga diserikan dengan persembahan pantomin Perang Musuh Bisik yang dijayakan oleh PEKERIS selain perarakan 40 orang pendekar yang membawa Panji Harimau Menerkam.

Seluruh Keluarga Malaysia dijemput hadir untuk memeriahkan Festival Kota Kuala Kedah yang berlangsung selama tiga hari dan terdapat pelbagai aktiviti dan program menarik yang diadakan sepanjang festival berlangsung. Antaranya seperti pertandingan memancing, cabaran memanah, pertandingan kesenian dan kecantikan ayam serama dan lain-lain lagi. Majlis Perasmian Festival Kota Kuala Kedah tersebut turut disiarkan secara dalam talian melalui platform facebook Jabatan Muzium Malaysia, https://www.facebook.com/nationalmuseumkl/videos/502672431509629.


Raja Muda Perlis Memeriahkan Perayaan Deepavali

Kuala Lumpur – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah Khalil berkenan berangkat menghadiri Majlis Rumah Terbuka Kumpulan Valiram yang diadakan di Kuala Lumpur.

Dalam majlis tersebut, baginda berdua bertitah mengucapkan “Selamat Bergembira” dalam suasana muhibah bersama-sama seluruh ahli keluarga dan rakan taulan kepada seluruh rakyat negeri Perlis yang menyambut Hari Deepavali pada tahun ini.

DYTM Tuanku Syed Faizuddin Putra Jamalullail dan seisi keluarga turut bertitah agar seluruh rakyat sentiasa mempertahankan kedaulatan perpaduan dan keharmonian antara kaum dan agama yang telah lama menjadi tradisi yang diwarisi di bumi bertuah Malaysia ini.

Di samping itu, anakanda-anakanda baginda berdua, iaitu Sharifah Khatreena Nuraniah, Sharifah Farah Adriana dan Syed Sirajuddin Areeb Putra Jamalullail turut menyampaikan ucapan yang sama.

Selain itu, DYTM Tuanku Syed Faizuddin Putra Jamalullail bersama-sama keluarga baginda turut berkenan berangkat menyaksikan beberapa sesi pemeteraian perjanjian persefahaman yang melibatkan Universiti Malaysia Perlis (UniMAP), Surya Biotech Engineering Sdn. Bhd. dan Lawi Engineering (M) Sdn. Bhd. bersempena The Innovate Tech Show and Global Drone Conference & Exhibition 2022 yang diadakan di Main Stage, Hall B, MATRADE Exhibiton and Convention Centre, Kuala Lumpur.

Dalam sesi pemeteraian perjanjian persefahaman tersebut, Profesor Ts. Dr. Zaliman Sauli, Naib Canselor UniMAP mewakili pihak UniMAP, manakala Surya Biotech Engineering Sdn. Bhd. diwakili oleh Mohd Adam Haziq Faris selaku ketua pegawai eksekutif dan Rathakrishnan Arumugam pula mewakili Lawi Engineering (M) Sdn. Bhd. selaku pengarah syarikat.


Meneroka Sains menerusi Cerita Rakyat dan Sejarah

Pada zaman dahulu, manusia memerhatikan urutan peristiwa yang tabii seperti perubahan musim dan kitaran hidup haiwan. Ketertiban peristiwa ini diteliti agar membentuk rumus yang digunakan pula untuk menelah sesuatu perkara dengan lebih rasional. Telahan bagi menentukan kawasan untuk menyemai benih, waktu untuk menangkap ikan dan menghasilkan ubat-ubatan adalah contoh praktikal penggunaan ilmu sains dalam kehidupan seharian.

Selain itu, sifat semula jadi bahan turut diteliti dan dikaji secara eksperimen untuk dimanfaatkan bagi meningkatkan kualiti kehidupan pada masa tersebut. Contohnya, tanah liat yang boleh dibentuk untuk menghasilkan alatan memasak kerana sifatnya yang mudah dibentuk apabila bercampur dengan air dan tahan haba yang tinggi apabila mengeras.

Pengetahuan tentang sifat bahan juga dimanfaatkan untuk tujuan estetika seperti warna, tekstur dan corak dalam binaan bangunan, tekstil serta hiasan. Maka itu, tidak hairanlah para saintis pada masa dahulu mampu menguasai pelbagai cabang ilmu sehingga berjaya menjadi pelukis, pembina arca, pereka bentuk bangunan, petani, agamawan dan sebagainya pada masa yang sama.

Rentetan itu, perkembangan sains bemula menerusi persoalan dengan tujuan untuk menyelesaikan masalah seharian dan membuat keputusan bagi menentukan penyelesaian yang terbaik. Pengetahuan-pengetahuan yang dikumpulkan daripada satu generasi kepada generasi yang seterusnya didebatkan, dibincangkan dan ditambah baik sehingga menjadi lebih dinamik dan kompleks.

Oleh hal yang demikian, secara umumnya sains didefinisikan sebagai “ilmu pengetahuan yang teratur (sistematik) yang boleh diuji atau dibuktikan kebenarannya; cabang ilmu pengetahuan yang berdasarkan kebenaran atau kenyataan semata-mata (fizik, kimia, biologi) menurut Kamus Dewan Edisi Keempat. Inti patinya, sains merupakan proses pemerolehan ilmu yang begitu mengujakan berkenaan aturan alam. Proses pemerolehan ilmu ini berlaku dalam tempoh masa yang agak lama, seiring dengan pembinaan dan pertembungan ketamadunan.

Sains menjadi amat menarik dan kaya dengan usaha penterjemahan dan penubuhan institusi penyelidikan awal yang mengumpulkan para saintis di bawah bumbung yang sama. Pada masa yang sama, pendidikan sains mula dilaksanakan oleh institusi persekolahan yang formal dan kini sains dilabel sebagai disiplin yang spesifik. Sains dikelompokkan berdasarkan tiga bidang asas yang dilabelkan sebagai kimia, fizik dan sains. Spesifikasi mengikut disiplin juga menjadikan mata pelajaran sains menepati piawaian yang disusun mengikut usia, bab dan kurikulum yang bertujuan untuk mengurangkan jurang ilmu khususnya dalam kalangan kanak-kanak.

Oleh hal yang demikian, kini wujud persepsi umum bahawa sains tidak menarik, penuh dengan jargon yang dianggap sukar, teori untuk dihafal serta pemerhatian berjadual dan penyiasatan praktikal dalam ruang yang superfisial. Semua ini ditambah dengan pembelajaran yang berorientasikan peperiksaan berbanding dengan tujuan awal perkembangan ilmu sains, iaitu pembuatan keputusan dan penyelesaian masalah.

Maka itu, agak mencabar untuk menjawab soalan pelajar tentang “mengapakah saya perlu mempelajari maklumat teori dan eksperimen ini serta untuk apa saya akan menggunakannya?“

Justeru, pemerolehan ilmu atau sains sewajarnya menyuntik motivasi pelajar agar dapat mengaitkan pembelajaran dalam bilik darjah dengan kehidupan melalui pembuatan keputusan dan penyelesaian masalah. Walaupun usaha tersebut memerlukan rombakan untuk mengubah orientasi “belajar untuk lulus peperiksaan”, namun kini teknik-teknik pendidikan sains secara kreatif semakin mendapat perhatian.

Satu daripada teknik yang kreatif adalah teknik bercerita (storytelling) untuk merapatkan jurang antara teori dan realiti dengan memfokuskan kepada tujuan ilmu sains tersebut dipelajari. Jenis cerita yang paling lazim yang digunakan di dalam bilik darjah adalah kes. Cerita jenis kes merujuk kepada rujukan konteks dan masalah sesuatu peristiwa. Kemudian pelajar diajak untuk menyelesaikan masalah itu dengan menggunakan pengetahuan teori mereka.

Pada dasarnya, teknik ini meletakkan pelajar dalam peranan sebagai penulis cerita dan membolehkan mereka mencari pengakhiran, sambil belajar secara aktif tentang topik tertentu. Implikasinya, kes yang berorientasikan peristiwa yang berkaitan dengan teori boleh dihasilkan untuk sumbang saran idea, perbincangan dan menjurus kepada penyelesaian masalah berkaitan peristiwa yang spesifik serta boleh diinspirasikan dengan kisah saintis tertentu.

Contohnya, kisah Abbas Ibnu Firnas yang mencuba pelbagai teknik untuk “terbang”. Inspirasi kisah ini boleh menggalakkan para pelajar untuk menguji bahan-bahan untuk terbang, memahami konsep aerodinamik serta menguji prototaip dalam lapangan. Bahkan, naratif ketekalan dan pemikiran saintifik yang dipegang oleh para saintis juga membentuk nilai dalam kalangan murid.

Golongan guru juga boleh memanfaatkan pelbagai peristiwa bersejarah untuk sesi bercerita. Contohnya, sejarah tapak relau besi dunia di Sungai Batu, Kedah yang boleh dibentuk asas cerita untuk memahami peleburan besi. Selain kisah-kisah yang benar-benar berlaku, cerita jenis imaginatif juga boleh digunakan. Guru boleh menggalakkan pelajar membina naratif cerita mereka sendiri atau mengolah cerita yang sedia ada dengan memasukkan elemen imaginasi seperti inspirasi kisah jenaka Pak Kaduk untuk membentuk naratif yang berbeza. Kesannya, mungkin baju kertas Pak Kaduk boleh dilihat sebagai inovasi pakaian yang mesra alam.

Namun cabaran utama untuk memilih dan menggunakan cerita sebagai pedagogi sains adalah perbezaan antara naratif cerita dengan pengetahuan sains. Sains pada asasnya berdasarkan fakta, manakala cerita pula berdasarkan fiksyen. Sehubungan dengan itu, sebagai seorang pakar kandungan, guru amat mementingkan penggunaan istilah yang tepat dan proses yang betul bagi memperincikan maklumat sains sehingga gusar tentang kemungkinan banyak butiran dan konsep hilang dalam pengolahan cerita.

Justeru, para guru perlu bijak menyeimbangkan antara fakta dengan fiksyen dan penggunaan istilah yang tepat serta aktiviti susulan yang bersesuaian agar kandungan mata pelajaran dapat disampaikan dengan sebaik-baiknya. Oleh hal yang demikian, guru perlu diberikan ruang autonomi untuk mencuba teknik bercerita sebagai asas pedagogi sains yang pelbagai agar tumpuan pembelajaran sains membuka ruang untuk pembuatan keputusan dan penyelesaian masalah yang lebih kreatif.


Teater Asrama-Ra: Dorm Putera (Act II) Bukti Industri Seni Cakna Isu Sosial dan Kemasyarakatan

Untuk mendapatkan maklumat terkini, ikuti kami melalui Telegram

Kuala Lumpur – Menyambung legasi teater Asrama-Ra, Khairunazwan Rodzy tampil dengan naskhah terbarunya, Asrama-Ra: Dorm Putra (Act II). Naskhah idea asal dramatis itu adalah hasil kolaborasinya bersama-sama Asyraf Syahir Mohd Najib dan akan dipentaskan di PJ Live Arts Jaya One pada 26 hingga 30 Oktober ini. Menurut penerbit produksi, Taqim Zaki, menjayakan projek ini merupakan satu usaha yang melangkaui pentas teater kerana isu malar segar yang dibawakan sangat relevan dengan masyarakat dan memberi kesedaran kepada bukan sahaja golongan pelajar dan guru dalam institusi pendidikan, bahkan turut menerokai akal fikiran golongan muda remaja dan dewasa untuk direnungkan.

“Selain penjenamaan Asrama-Ra yang sudah mempunyai peminat tersendiri, projek kali ini akan lebih fokus kepada bagaimana isu buli yang tabu ini dapat disampaikan kepada khalayak supaya masyarakat peka untuk menyekat gejala ini daripada menjadi barah,” ujar Taqim Zaki.

Pementasan teater Asrama-Ra yang asal berlangsung hampir satu dekad yang lalu di Menara MARA, Kuala Lumpur. Sejak itu, teater Asrama-Ra menjadi sebuah naskhah sanjungan kontemporari dengan banyak pementasan telah diolah dan dipentaskan oleh dramawan-dramawan tempatan. Teater Asrama-Ra mendapat sanjungan penonton yang lebih luas apabila dipentaskan di pentas berprestij, Kuala Lumpur Performing Arts Centre (KLPac) dengan julukan pementasan Teater Asrama-Ra Allstar yang dibarisi pelakon terkemuka tanah air seperti Dira Abu Zahar, Siti Saleha, Nadiya Nissa, Fynn Jamal, Intan Nor Saina, Sharifah Amani, Sherry Al-Hadad dan Amerul Affendi.

“Jika dalam Asrama-Ra pertama, saya menggunakan gaya penyampaian mimpi dalam mimpi untuk menampilkan kelainan, namun pada kali ini saya akan bermain dalam minda wataknya untuk menyentuh isu buli,” kata Khairunazwan.

Isu buli juga adalah isu yang tabu, lebih-lebih lagi dalam konteks perkongsian kebenaran. Dalam pementasan teater ini, penonton diajak untuk melihat dengan lebih kritis tentang bagaimana gejala buli akan meninggalkan mudarat yang berpanjangan. Naskhah ini mengangkat peranan saksi yang melihat kejadian buli serta usaha untuk membuka mata penonton terhadap tindakan, reaksi dan kesan yang berlaku di sekeliling kejadian buli.

“Objektif karya ini adalah untuk menyentuh isu buli yang semakin berleluasa, bukan sahaja dalam kalangan para pelajar, bahkan turut berlaku di tempat kerja. Saya percaya dan yakin bahawa gejala buli turut berlaku dalam kepimpinan negara kita dan dunia politik,” ujar Khairunazwan.

“Memandangkan Asrama-Ra yang lepas mendapat sambutan yang agak tinggi, saya berasa takut untuk menulis naskhah sekuel ini. Namun saya melihat terdapat keperluan untuk menjadikan Asrama-Ra sebagai satu jenama serta penjenamaan yang mengangkat kisah-kisah dan isu-isu yang tabu dalam masyarakat kita untuk disampaikan kepada penonton,” kongsi Khairunazwan lagi.

Khairunazwan juga mengakui bahawa beliau seperti “bertaruh” dengan mengubah gaya dan konsep cerita. Daripada konsep seakan-akan dalam mimpi bagi naskhah pertama, siri sekuel ini pula akan membawa penonton menjelajah ke dalam minda wataknya.

Teater ini dibarisi oleh artis-artis tanah air yang berpengalaman dalam dunia teater dan lakonan, iaitu Nam Ron, Fadhli Masoot, Fimie Don, Han Zalini, Ikhlas Jalil, Idham Maulana, Anwar Rusdini, Nesa Idrus dan Sri Idrina. Hampir kesemuanya pernah bekerjasama dengan Khairunazwan dan beliau meletakkan kepercayaan yang tinggi kepada mereka kerana persembahan para pelakon tersebut sememangnya berimpak tinggi dalam mengangkat sesuatu naskhah karya. Menerusi naskhah Asrama-Ra: Dorm Putra (Act II) ini, keupayaan mereka dicabar dalam peringkat yang luar biasa.

Fadhli Masot sebagai watak utama, Ijan menyifatkan tanggungjawab yang dipikulnya semakin mencabar dan seram. “Cabaran yang tinggi buat saya apabila kembali ke dunia teater setelah sekian lama fokus pada lakonan drama televisyen. Kedua-duanya adalah ruang peran yang sangat berbeza. Selain itu, untuk menyampaikan cerita naskhah ini, watak Ijan perlu dijiwai dengan fokus dan teliti,” ujar Fadhli.

Han Zalini, pelakon dan dramawan tempatan yang mempunyai hubungan kolaborasi bersama Khairunazwan sebagai penggiat teater hampir satu dekad menyifatkan Khairunazwan sebagai pengarah yang berfikiran kritis dan berkebolehan dalam mengangkat kisah-kisah yang kontemporari. “Beliau sensitif dan cakna terhadap suara masyarakat dan akan bergerak dalam isu-isu terkini. Walaupun sesetengah isu itu dipandang kecil oleh sesetengah orang, namun naskhah karya ciptaan beliau akan bersuara dengan berani,” jelas Han Zalini.

Tiket pementasan teater ini boleh didapati di www.revolutionstage.com dengan tiga kategori harga yang berbeza. Orang ramai juga boleh menonton teater Asrama-RA All-Star (2014) secara dalam talian menerusi laman sesawang tersebut.


Tradisi Seni Lantai Kolam: Yang Tersurat dan Tersirat

Kehidupan di Malaysia diwarnai dengan pencanaian pelbagai budaya. Kita sebagai ahli “Keluarga Malaysia” akur, menghormati dan menikmati keindahan budaya silang di samping pengamalan budaya keturunan sendiri. Misalnya, Malaysia sering dilengkapkan dengan keriangan memasang pelita terutamanya di pekarangan rumah menjelang Ramadan atau menanti ketibaan Syawal. Ada pula waktu kita gembira melihat gegantung “Tanglung” berwarna merah manis menghiasi kota pada waktu malam sempena sambutan Tahun Baru Cina atau kagum melihat hiasan tradisi seni lantai “Kolam” di hadapan rumah tetangga atau pasar raya terutama ketika menanti sambutan Deepavali. Tradisi seni lantai “kolam” sama seperti seni lain yang mengisi ruang budaya dan mendukung pelbagai maksud tersurat dan tersirat.

Tradisi seni lantai “kolam” ini berasal dari India. “Kolam” dipraktikkan sebagai satu daripada amalan seni harian golongan wanita keturunan India di seluruh dunia. Walau bagaimanapun, seni ini dikenali dengan pelbagai nama mengikut dialek negeri, bahan, warna serta corak reka bentuk yang dihasilkan. Misalnya, “rangōli” di Maharashtra, “muggu” di Andhra Pradesh, “sathaya” di Gujarat, “madna” atau “mandana” di Rajasthan, “alpana” atau “alpona” di Bengal dan Assam, “aripana” di Bihar, “chita” atau “jinnuti” di Orissa, “pookalam” di Kerala, “chowkpurna” atau “sona rakhna” di Uttar Pradesh, “kolam” di Tamil Nadu dan sebagainya.

Di Malaysia pula, tradisi seni lantai yang dihasilkan dengan tepung beras putih bercorak gabungan puluhan titik dan garisan dinamakan sebagai “kolam”. Manakala seni lantai yang dihasilkan dengan beras berwarna pula dinamakan sebagai “rangoli”. Seni lantai “kolam” dihasilkan dengan menepati beberapa langkah dan peraturan penghasilan yang bermula dengan penyediaan tepung beras. Beras direndam untuk beberapa jam dan kemudian dicuci. Seterusnya beras yang telah dibersihkan akan dilesung atau dikisar sehingga menjadi serbuk halus dan dihamparkan di atas permukaan rata di bawah cahaya matahari terik sehingga kering. Sebagai langkah seterusnya, lantai dibersihkan untuk melukis “kolam”.

Masyarakat lama dan penduduk keturunan India di kawasan pedalaman serta perladangan di Malaysia membersihkan halaman rumah menggunakan air yang dicampur dengan najis segar lembu. Permukaan lantai tanah tersebut akan bertukar menjadi warna hijau gelap yang membolehkan reka bentuk “kolam” bergarisan putih nampak dengan jelas dan kemas.

Setelah permukaan lantai kering, pelukis “kolam” akan membuat perancangan saiz, jenis dan pengkadaran posisi dengan penandaan puluhan titik. Seterusnya, tepung beras digenggam dan dilepaskan antara ibu jari dan jari telunjuk untuk menitik atau melukis garisan. Alunan garisan ini dilukis dengan mencantumkan satu titik dengan titik yang lain ataupun dilukis pada ruang kosong antara titik-titik yang telah sedia ditanda. Akhirnya, lukisan “kolam” yang cantik akan terhasil.

Penghasilan seni “kolam” mempunyai pelbagai nilai, niat, maksud tersurat serta tersirat. Misalnya, lukisan ini menjadi media penyampai maklumat sambutan keraian atau kedukaan apabila halaman yang dihiasi dengan seni lantai “kolam” menandakan sambutan keramaian dalam keluarga tersebut. Manakala ketiadaan “kolam” pula melambangkan kejadian insiden yang menyedihkan dalam keluarga tersebut.

“Kolam“ yang dihasilkan dengan tepung beras menjadi sumber makanan semut, serangga, burung dan sebagainya. Berdasarkan tradisi, melukis “kolam” pada waktu subuh menggalakkan kaum wanita memulakan aktiviti harian dengan menderma kepada ribuan makhluk alam semesta. Seni “kolam” dipercayai membuka ruang untuk mencintai alam serta semua ciptaan Yang Maha Esa. Justeru, amalan seni lantai “kolam” memberi ketenangan pemikiran yang secara tidak langsung membawa keuntungan dan kebaikan dalam sesebuah rumah tangga.

Dari segi maksud tersirat, titik-titik yang statik pada “kolam“ diumpamakan sebagai kaum lelaki, manakala alunan garisan yang lembut diibaratkan sebagai kaum wanita. Dalam lukisan “kolam”, semua titik akan disambungkan atau dilindungi dalam lingkungan jalinan garisan. Tiada titik yang dibiarkan bersendirian di luar lingkungan atau dakapan garisan tanpa disambung. Konotasi ini menitikberatkan tanggungjawab serta peri pentingnya kaum wanita dalam sesebuah keluarga terutama keluarga yang besar. “Kolam” yang coraknya tertutup dengan titiknya terlindung dalam lingkungan garisan di halaman rumah dipercayai berupaya menghalang kuasa jahat daripada memasuki rumah.

Di samping itu, aktiviti melukis “kolam” menjadi senaman yang baik dalam kalangan kaum wanita kerana aktiviti ini memerlukan gerakan dan kedudukan posisi anggota badan yang pelbagai. Misalnya, duduk bersila, berlutut, membongkok, meregangkan badan serta menggerakkan tangan dari kiri ke kanan, depan ke belakang atau sebaliknya. Pergerakan sedemikian pada waktu subuh menyumbang kepada kecergasan tubuh badan. Hasil penyelidikan Lakshmipathy (2016) serta Akila & Nandagopal (2015) menunjukkan bahawa melukis “kolam” berupaya melegakan tekanan diri, meningkatkan pemikiran kreatif dan kemampuan penyelesaian masalah serta meningkatkan tenaga positif.

Seni lantai “kolam” juga merangkumi aktiviti etnomatematik yang melibatkan prinsip matematik dan nilai budaya. Misalnya, lukisan seni “kolam” kaya dengan bentuk geometrik serta organik yang mampu meningkatkan kemahiran pengajian matematik pelukisnya. Hal ini berlaku apabila wanita yang gemar melukis “kolam” berpeluang memperkasakan kemahiran mengira, mengenal pasti bentuk, mengukur, mereka bentuk dan meningkatkan pemikiran kreatif. Di samping itu, Nagata (2015) membuktikan kemampuan pembangunan kognitif dengan menggunakan corak seni “kolam” dalam permainan teka-teki. Maka secara tidak langsung, amalan melukis “kolam” bukan sahaja membantu badan menjadi cergas, malah turut mendidik otak berkembang menjadi cerdas.

Walaupun amalan tradisi seni “kolam” mempunyai pelbagai kebaikan tetapi warisan seni ini semakin dilupakan lantaran kemajuan teknologi dan perubahan besar dalam corak serta gaya hidup masyarakat kini. Selain itu, kesempitan ruang tempat tinggal, kesibukan kerja, kegagalan menarik minat generasi pewaris dan sebagainya menjadi penyebab utama amalan budaya ini semakin terhakis. Justeru, bolehlah disimpulkan bahawa cabaran besar sedang menanti untuk setiap warisan budaya yang diendahkan tanpa pewarisan yang terancang.


Kalam Karyawan dan Dokumentari Koleksi Nadir Malaysiana Rakaman Budaya Tempatan

Untuk mendapatkan maklumat terkini, ikuti kami melalui Telegram

Kuala Lumpur – Majlis Pelancaran dan Tayangan Perdana Dokumentari Khas Kalam Karyawan SN Datuk Dr. Siti Zainon Ismail serta Dokumentari Koleksi Nadir Malaysiana telah berlangsung di Perpustakaan Negara Malaysia (PNM) pada pagi tadi.

Program Kalam Karyawan yang sering kali dianjurkan oleh PNM pada kali ini mengetengahkan warisan kesusasteraan dan kebudayaan negara yang dilaksanakan menerusi pelbagai medium, seperti bual bicara dan pameran koleksi.

Dalam program tersebut, dua dokumentari istimewa dilancarkan, iaitu Dokumentari Khas Kalam Karyawan yang mendedahkan susur galur Datuk Dr. Siti Zainon dari zaman kanak-kanak hinggalah sumbangannya yang besar terhadap tanah air sebagai Sasterawan Negara (SN) ke-14.

Satu lagi, Dokumentari Koleksi Nadir Malaysiana yang diterbitkan oleh PNM merupakan himpunan koleksi berharga yang merakamkan pemikiran individu atau pandangan masyarakat serta peristiwa bersejarah yang sangat berharga terhadap bangsa dan negara.

SN Datuk Dr. Siti Zainon sebagai menyatakan penghargaannya menyambut baik usaha PNM,

PNM sebagai pusat ilmu saling menjalinkan hubungan yang baik kepada para intelektual termasuklah mengadakan usaha murni ini kerana tanpa catatan dan rakaman, kita tidak ada apa-apa.

Beliau turut berkongsi pengalaman peribadi beliau tentang kesungguhan dan minat yang mendalam terhadap bidang sastera serta kejerihan beliau mempelajari bidang kesusasteraan pada ketika dahulu.

Beliau tidak melupakan peranan Dewan Bahasa dan Pustaka (DBP) dalam usaha ke arah pengembangan bahasa, sastera dan budaya. “DBP banyak melahirkan tokoh yang menyumbang kepada kemajuan sastera dan budaya kita. DBP menjadi sebuah tapak pertama untuk mengumpulkan sasterawan negara,“ ujar SN Datuk Dr. Siti Zainon.

Dalam pada itu, beliau menghargai sambutan Bulan Bahasa Kebangsaan yang diadakan pada bulan Oktober setiap tahun yang sangat penting untuk mengharmonikan budaya dan bahasa dalam masyarakat pelbagai kaum.

Dalam majlis yang sama, Timbalan Ketua Pengarah PNM, Encik Edy Irwan Zulkafli dalam ucap utamanya berkata, pelancaran dua dokumentari khas tersebut membuktikan usaha PNM untuk melestarikan sastera dan budaya negara kepada masyarakat umum.

Kami sentiasa menghargai perjuangan serta mengaspirasikan pencapaian tokoh karyawan negara yang banyak menyumbang kepada perkembangan sastera dan budaya serta berjaya membentuk insaniah melalui karya hebat mereka.

Beliau berharap usaha melalui dokumentari istimewa ini secara tidak langsung dapat mempromosikan warisan kesusasteraan negara dan koleksi Nadir Malaysiana sebagai produk pelancongan ilmu dan memberikan pendedahan kepada umum tentang nilai kebudayaan di negara ini.

Pelancaran dua buah dokumentasi ini disempurnakan oleh Timbalan Ketua Setiausaha Kebudayaan, Kementerian Pelancongan, Seni dan Budaya Malaysia (MOTAC), Encik Mohd Yusri Mohd Yusof. Katanya, pelancaran dua buah dokumentari ini sejajar dengan aspirasi Dasar Kebudayaan Negara bagi membina negara Malaysia sebagai sebuah negara yang mempunyai rakyat berbudaya tinggi. Tambahnya,

Saya optimis dengan terbitnya dokumentari yang terisi dengan maklumat yang sahih daripada pelbagai sumber yang kemudiannya dipersembahkan dalam bentuk yang menarik dan kreatif serta publisiti yang aktif menerusi media sosial berpotensi untuk menjadikan dokumentari sebagai bahan rujukan sejarah yang berharga.